হতাশাবোধঃ কাৰণ আৰু নিৰাময় — Vikaspedia\nএই সাতটা সমস্যাই আপোনাক আমনি দিছে নেকি ? দিছে যদি আপুনি হতাশাত ভূগিছে, গতিকে ইয়াক অৱহেলা নকৰিব । কাৰণ শৰীৰক এই কেইটা সমস্যাই আমনি দিয়াৰ অৰ্থ হ’ল ; বৰ্ত্তমান আপুনি মানসিক চাপত আছে,আপোনাৰ শৰীৰটোৰ ভিতৰৰ অংগ-প্ৰত্যঙ্গ বিলাক upset হৈছে। তেনেহলে কিনো এই কেইটা সমস্যা......তাকে অলপ আলোচনা কৰো আহক।\nহতাশত ভূগি থাকিলে শৰীৰে ইয়াৰ প্ৰয়োজনীয় পুষ্টি বিলাকক বৰ খৰতকীয়াকৈ হজম কৰি পেলায়। শক্তি,মগজুৰ সঁহাৰি বিলাক,হৰম’ণ,শৰীৰৰ নিজ-প্ৰতিষেধক ব্যৱস্থা বিলাকে তেতিয়া উচ্চ আৰু খৰতকীয়া হাৰত কাৰ্য কৰিবলৈ লয় আৰু পুষ্টি বিলাকক কেতিয়াবা অবাবতে খৰচ কৰি পেলায়। ফলত ব্যক্তি জনৰ ভোকৰ মাত্ৰাটোও বাঢ়ি যায়। ইয়াৰ ফল হিচাবে ব্যক্তিজনক ভিটামিন আৰু খনিজ পদাৰ্থৰ অভাৱত ভোগা দেখা যায়। বহুদিন এনেদৰে হতাশ বা mental stress অত ভূগি থাকিলে তাৰেই উপসৰ্গ হিচাবে আপোনাৰ শৰীৰত কিছুমান লক্ষণে দেখা দিয়ে।\n(১) দুয়োটা উঁঠৰ মাজত, চুক দুটাৰ কোনোবা এফালে সদায় ফাটি থকা:\nআপুনি তেনেহলে ভিটামিন- B ৰ অভাৱত ভূগিছে; বিশেষকৈ B6 ৰ অভাৱ হৈছে আপোনাৰ দেহত। ভিটামিন-বি শৰীৰৰ বাবে অতি জৰুৰী এক পদাৰ্থ। ই আমাৰ ‘নাৰ্ভাছ-চিষ্টেমৰ বাবে অতি জৰুৰী। আমাৰ দেহে শক্তি আহৰণ কৰে আমি খোৱা কাৰ্বহাইড্ৰেট,চৰ্বি আৰু প্ৰটিন ইত্যাদিৰ পৰা। কিন্ত্ত আপুনি যেতিয়া stress অত থাকে, শৰীৰে প্ৰয়োজনতকৈ অধিক গতিত এইবোৰক হজম কৰি পেলায় আৰু সঠিক খাদ্যপ্ৰাণৰ অভাৱত শৰীৰ ক্ষতিগ্ৰস্ত হয় আৰু উপসৰ্গ হিচাবে উঠঁৰ চুকত ঘা লাগে।\nতেনেহলে আপোনাৰ প্ৰধান কাম হ’ব মানসিক চাপ,হতাশ ইত্যাদিক আতঁৰাই পঠাই সহজ হোৱা ....আৰু এই ভিটামিনৰ উৎস হিচাবে আপোনাৰ খাদ্য হ’ব: গাজৰ, কুকুৰা পোৱালীৰ মাংস,কণী, মাছ, মাংস, মটৰ, ধনিয়া পাত,বেলি ফুলৰ গুটি আৰু ইয়াৰ তেল, কল, উৰহী, ব্ৰকলি, বন্ধাকবি, আলু, ঘেহুঁ মাকৈ জাতীয় শস্যবোৰ।\n(২) দাতঁৰ মাৰি কুটকুটাই থকা:\nআপোনাক ভিটামিন B5 ৰ প্ৰয়োজন হৈছে। এইবিধ ভিটামিনক anti-stress vitamin বুলিও কব পাৰি। ই শৰীৰক ‘এড্ৰিনেল হ’ৰমন’(আপুনি ভয় খালে,খং উঠিলে,উত্তেজনাত পৰিলে শৰীৰে এই বিধ ৰাসায়নিক পদাৰ্থক সৃষ্টি কৰে, যাৰ ফলত আপোনাৰ হৃদপিণ্ডৰ গতি বাঢ়ি যায়),কলেষ্টৰেল, শৰীৰৰ নিজা প্ৰতিষেধক সৃষ্টি কৰাত সহায় কৰে। হতাশত থাকিলে ই বা এই বাকীবোৰ পদাৰ্থ অতি খৰকটীয়া হাৰত শেষ হৈ যায়। উপসৰ্গ হিচাবে দাতঁৰ মাৰি কুটকুটাবলৈ ধৰে।\nমনত ৰাখিব কলেষ্টৰেল আপোনাৰ শৰীৰৰ বাবে কেৱল এবিধ অনিষ্টকাৰী পদাৰ্থই নহয়। ইয়াৰ সঠিক মাত্ৰাক শৰীৰৰ বহু প্ৰয়োজন আছে। দাতঁৰ মাৰি কুটকুটোৱাৰ বাবে প্ৰধানকৈ দায়ী ভিটামিন B-5.\nসেয়ে ইয়াৰ অভাৱ পূৰাবৰ বাবে আপোনাৰ খাদ্যৰ তালিকাত থাকিব লাগিব; গো মাংস,কণী,সতেজ শাক-পাচলি,জন্ত্তৰ কিডনী,লিভাৰ,মাছৰুম,বাদাম জাতীয় শস্য,সাগৰৰ মাছ, ইত্যাদি।\n(৩) নখত বগা দাগ পৰা:\nআপোনাৰ দেহত জিংকৰ অভাৱ হৈছে। যদিও নখত বগা দাগ কেলচিয়ামৰ অভাৱত পৰা বুলি জনা যায়, তথাপিও ইয়াৰ মূল কাৰণটো হৈছে জিংকৰ অভাৱ। এইবিধ পদাৰ্থ আমাৰ পাচক ৰস সম্বন্ধীয় বহুতো পদ্ধতি,শৰীৰৰ নিজা প্ৰতিষেধক সৃষ্টি,হ’ৰমণ,ইনচুলিন,যৌন হ’ৰমন ইত্যাদিৰ উৎপাদনৰ বাবে অতি জৰুৰী।হতাশত থাকিলে এইবিধ পদাৰ্থক শৰীৰে সোনকালে হজম কৰি দিয়ে, যাৰ ফল স্বৰুপে নখৰ ওপৰ পৃষ্ঠত বগা দাগে দেখা দিয়ে।\nমাছ-মাংসতকৈ শাকপাচলিত জিংকৰ উপস্থিতি ক’ম। কিয়নো নিৰামিষভোজীয়ে আহৰণ কৰা জিংকে এবিধ আহঁ বান্ধি পেলায়, যাক phytate বুলি কোৱা হয়, সেয়ে জিংক আহৰণ কৰাত শৰীৰৰ অসুবিধা হ’য়। এই সমস্যাত নিৰামিষভোজী সকলে দিনে ১৫-২০ মিঃলিঃকৈ জিংক টনিক খাব লাগে।\n(মনত ৰাখিব বহু ক্ষেত্ৰত কিন্ত্ত নিৰামিষ-ভোজন স্বাস্থ্য সন্মত নহয়। এনে লোকক মই কিছুমান সমস্যাত ভোগা নিজে দেখিছো)।\nআপোনাৰ খাদ্যত সেয়ে থাকিব লাগিব : মাছ, মাংস, বেলিফুলৰ গুটি, ৰঙলাও গুটি, পাইন গছৰ বাদাম, অয়েষ্টাৰ বা শামুক জাতীয় প্ৰাণী, কেকোঁৰা, চিডাৰ পণীৰ (এবিধ টান হাধীয়া পণিৰ: আমাৰ ইয়াত উপলব্ধ নহয়) ইত্যাদি।\n(৪) একেৰাহে কৌষ্ঠকাঠিন্যতা বা ডায়েৰীয়াত ভূগি থকা:\nআপোনাৰ শৰীৰত মেগনেছিয়ামৰ অভাৱ হৈছে। শৰীৰত মেগনেছিয়াম নামৰ ৰাসায়নিক পদাৰ্থবিধৰ ৭০% হাড়, বাকী ৩০% কোমল কোষ( soft tissues) আৰু শৰীৰৰ তৰল বিলাকৰ বাবে অতি প্ৰয়োজনীয়। কিন্ত্ত আমি হতাশত ভূগি থকা কালত, বা চেনি খালে শৰীৰে ইয়াক অতি খৰকটীয়া হাৰত হজম কৰি পেলায়।\nআনফালে ইয়াৰ অভাৱত খিংখিঙিয়া, স্বভাৱ,নিদ্ৰাহীনতা,উত্তেজনা,হতাশ,মাংসপেশীৰ বিষ ইত্যাদিবোৰ সমস্যাই দেখা দিয়ে। তৰলৰ সঠিক মাত্ৰাৰ অভাৱত হয় কৌষ্ঠকাঠিন্য, নহয় ডায়েৰীয়াত ভূগি থাকিব লাগে।\nসেয়ে আপোনাৰ খাদ্যত থাকিব লাগিব: বাদাম জাতীয় ফল, চয়াবিন,গাঢ় সেউজীয়া শাক-পাচলি,মটৰ, মিঠা আলু, বেলিফুল আৰু তিলৰ গুটি,মচুৰ দাইল, ফুলকবি, মাংস ইত্যাদি। লগতে মেগনেচিয়ামৰ direct supplement.\n(৫) দাতঁৰ আলু সঘন ৰক্তক্ষৰণ:\nআপোনাক ভিটামিন-চিৰ প্ৰয়োজন হৈছে। ভিটামিন-চি হৈছে এটা antioxidant (এবিধ এনে পদাৰ্থ, যি পদাৰ্থই আপোনাৰ শৰীৰটোক ক্ষতিহোৱাৰ পৰা বচাই ৰাখে) আৰু ৩০০ metabolic functions (খাদ্যগ্ৰহণ কৰাৰ পিচত শৰীৰে সেই খাদ্যৰ পৰা বিভিন্ন ৰাসায়নিক পদাৰ্থবোৰ পৃথক কৰাৰ বাবে যি প্ৰাকৃতিক ৰাসায়নিক পদ্ধতি অৱলম্বন কৰে,তাকে metabolic function বুলি কোৱা হ’য়) ৰ বাবে প্ৰয়োজন। লগতে anti-stress hormones, interferon (শৰীৰৰ এবিধ নিজা-প্ৰতিষেধক সম্বন্ধীয় প্ৰটিন) আৰু collagen (বিশেষকৈ হাড়ৰযোৰা বিলাকত উপস্থিত থকা এবিধ প্ৰটিন) উৎপাদনত বিশেষভাবে সহায় কৰে।\nসেয়ে ইয়াৰ অভাৱত দাতঁৰ স্কাৰ্ভি ৰোগত ৰক্তক্ষৰণ হৈ থাকে আৰু কোষৰ এই ক্ষতিক মেৰামতি কৰিবলৈ শৰীৰ সক্ষম নহয়। মনৰ হতাশে শৰীৰত এইবিধ ভিটামিনৰ অনাৱশ্যকীয় খৰচ কৰি পেলায় যাৰ ফলত দাতঁৰ আলু ফুলি স্পঞ্জৰ দৰে হৈ পৰে আৰু ৰক্তক্ষৰণ হবলৈ ধৰে।\nসেয়ে আপোনাৰ খাদ্যত থাকিব লাগিব: বগৰী, কমলা, নেমু, মৌচুমী টেঙা, ব্ৰুকলি,আম, পিয়াজ, অমিতা,সেউজীয়া মটৰ,আনাৰস, ধনিয়া পাত, ষ্ট্ৰবেৰি, বিলাহী, মূলা ইত্যাদি। লগতে direct supplement.\n(৬) বাহু বা কৰঙন দুটাৰ ওপৰত কাঠ আচিনাই হোৱা:\nবাহু আৰু কৰঙন দুটাৰ ওপৰত কাঠ আচিনাই হোৱাতো ভিটামিন-ই ৰ অভাৱ। ভিটামিন-ই এটা fat-soluble antioxidant আৰু ই শৰীৰৰ চৰ্বিযুক্ত এলেকা সমূহক ৰক্ষণাবেক্ষণ দিয়ে। ইয়াৰ প্ৰয়োজন আমাৰ গাটো সাৰুৱা কৰিবলৈ।শৰীৰত ভিটামিন-ইৰ স্তৰ ক’মি অহা,লগতে ওমেগা নামৰ তৈল পদাৰ্থটোৱে এটা কঠিন অৱস্থালৈ আহি কাঠ আচিনাইৰ বা শালমনৰ ৰূপত বাহু আৰু কৰঙণ দুটাৰ ওপৰত দেখা দিয়ে বা ভৰি দুখনৰ ছালৰ এটা অস্বাভাৱিক গঠন হবলৈ ধৰে, যাক ‘ফলিকুলাৰ কেৰাট’চিছ’ বুলি কোৱা হ’য়, যাৰ বাবে অতিমাত্ৰাত ছালৰ প্ৰটিন কেৰাটিনৰ বৃদ্ধি হ’বলৈ ধৰে। ভিটামিন-ইয়ে শৰীৰৰ স্বাস্থ্যসন্মত ৰক্ত-সঞ্চালন হোৱাত সহায় কৰে।লগতে ই ৰক্তৰ সঠিক খমলাবন্ধা, কোনো ক্ষতিগ্ৰস্ত অংশৰ মেৰামতি,ৰক্তচাপ,শুক্ৰানু বা ডিম্বানুৰ সঠিক উৎপাদন বৃদ্ধি হোৱাত সহায় কৰে।\nহতাশা বা মানসিক চাপত ভুগি থাকিলে শৰীৰত এই ভিটামিনৰ স্তৰ দ্ৰুতগতিত ক’মি আহে। ফলত বাহু আৰু কৰঙনৰ ওপৰত কাঠ-আচিনাই দেখা দিয়ে। সেয়ে আপোনাৰ খাদ্যত থাকিব লাগিব:গাঢ় সেউজীয়া শাক-পাচলি, বাদাম জাতীয় খাদ্য, ৰঙলাউ ,বেলিফুল ইত্যাদিৰ গুটি, কণী, গাখীৰ, ওটমিল(য’ধানৰ গুৰি ,বজাৰত উপলব্ধ, Quicker, kolloegs ইত্যাদি কোম্পানী বোৰে বনাই),জন্ত্তৰ অংগ-প্ৰত্যঙ্গৰ মাংস (কিডনী,লিভাৰ,তিল,হাওঁফাওঁ ইত্যাদি),চয়াবিন,মিঠা আলু ইত্যাদি।\n(৭) বাৰে বাৰে ডিঙি আৰু বুকুৰ সংক্ৰমন হোৱা:\nভিটামিন-এৰ অভাৱ। হতাশত ভুগি থকা লোক সকলক সঘনে ঠাণ্ডা লগা,পানী লগা,চৰ্দি ইত্যাদিয়ে আমনি কৰি থাকে যাৰ ফলত ইয়াৰ সংক্ৰমনে বুকু আৰু ডিঙিৰ ভিতৰলৈ গতি কৰে। মাছৰ কলিজাৰ(Cod liver oil ৰ দৰে) তেলত থকা ভিটামিন-এ য়ে শৰীৰৰ এই ক্ষতিক মেৰামতি কৰিব পাৰে। যথেষ্ট পৰিমানৰ জিংকৰ যোগানে শৰীৰত সঞ্চিত ভিটামিন-এৰ ভাণ্ডাৰক সঞ্চালিত কৰি মুকলি কৰিব পাৰে।\nসেয়ে আপোনাৰ খাদ্যৰ তালিকাত থাকিব লাগিব: জন্ত্তৰ কলিজা, মাছৰ কলিজাৰ তেল, ৰঙা আৰু হালধীয়া কমলা,হালধীয়া ফলমূল আৰু শাক-পাচলি। যথেষ্ঠ পৰিমানত এই ভিটামিন উপলব্ধ আন কিছুমান বস্ত্ত হ’ল: ব্ৰুকলি, গাজৰ, অমিতা, নাচপতি, ৰঙালাও, ধনিয়া পাত, হালধীয়া স্কোৱাছ ইত্যাদি।\n(মুঠতে tension, depression, mental stress ইত্যাদিৰ পৰা আতঁৰত থাকক। শৰীৰক ক্ষতি কৰাৰ ইহঁত মূল আহিলা।)\nলিখক: ইমৰান হুচেইন।


প্ৰাক্তন মুখ্যমন্ত্ৰী বিমলা চলিহাই খেদা লাখ লাখ পাকিস্তানী মুছলমানৰ নামো সোমাল নেকি এন আৰ চিত!\nby ধ্ৰুৱাৰ্ক চৌধুৰী\nApril 25, 2018 8:34 am\n১৯৯৬ চনৰ অসম বিধানসভাৰ নিৰ্বাচনত নগাওঁ জিলাৰ যমুনামুখ সমষ্টিৰ পৰা মহম্মদ কামালুদ্দিন ওৰফে মহম্মদ কমৰুদ্দিন নামৰ এজন লোকে প্ৰতিদ্বন্দ্বিতা কৰিছিল। তেওঁ বাংলাদেশী আছিল। বাংলাদেশৰ মৌলবী বাজাৰ জিলাৰ বাসিন্দা এই বাংলাদেশীজনে অসমত অনুপ্ৰৱেশ কৰিছিল ১৯৮০ চনত। ১৯৯০ চনত নগাওঁ জিলাৰে লংকাৰ এগৰাকী যুৱতীক বাংলাদেশী কামালুদ্দিনে বিয়া কৰায় আৰু ওচৰৰে কপাহবাৰী গাঁৱত থাকিবলৈ লয়। চতুৰ কামালুদ্দিনে এইবাৰ জালিয়াতিৰে নিজৰ নামত নগাঁৱতেই ভূমি-সম্পত্তি ক্ৰয় কৰে আৰু ভোটাৰ তালিকাত নিজৰ নাম অন্তৰ্ভুক্ত কৰিবলৈ সক্ষম হয়।\nবাংলাদেশীয়ে জালিয়াতিৰে ভোটাৰ তালিকাত নামটো সুমুৱাবলৈ অসমত অন্ততঃ বৰ কষ্ট কৰিবলগীয়া নহয়। এই কামটো সমাধা কৰিব কেনেকৈ লাগে সেই জালিয়াতিৰ বিষয়ে তেওঁলোকে খুব সুন্দৰকৈ জানে আৰু তেনে অবৈধ বাংলাদেশীবোৰৰ মাজত গোটেই অসমতেই পৰস্পৰে পৰস্পৰক সহায় কৰিবলৈ, ভাৰতীয় নাগৰিক সজাবলৈ, এটা ভাল বুজাপৰা থকা নে’টৱৰ্ক তেওঁলোকৰ আছে। চতুৰ বাংলাদেশী কামালুদ্দিনৰ এই জালিয়াতি হয়তো পোহৰলৈ নাহিলহেঁতেন যদিহে ভোটাৰ তালিকাত নামটো সুমুৱাবলৈ সক্ষম হোৱাৰ পাছতেই কামালুদ্দিনে বিধান সভা নিৰ্বাচনত প্ৰতিদ্বন্দ্বিতা নকৰিলে হয়। তেনেকৈয়ে হয়তো এতিয়াও কিমান যে অবৈধ বাংলাদেশী অসমত সুন্দৰকৈ নিৰাপদে বাস কৰি আছে।\nকামালুদ্দিনৰ কাহিনী ইমানতে সামৰণি পৰা নাই। ১৯৯৬ চনত নিৰ্বাচনী যুঁজ দিলে। ১৯৯৮ চনত কামালুদ্দিন অবৈধ বাংলাদেশী বুলি চিনাক্ত হ’ল আৰু অসমৰ পৰা বাংলাদেশলৈ বহিষ্কৃত হ’ল। ভাৰত-বাংলাদেশৰ উন্মুক্ত সীমান্তৰে কামালুদ্দিন আকৌ অসমত অনুপ্ৰৱেশ কৰিলে। পুনৰবাৰ ২০০০ চনত কামালুদ্দিন বাংলাদেশলৈ বহিষ্কৃত হয়। আকৌ একেই পথেৰে অসমলৈ আহি নগাঁৱত থিতাপি লয়। ২০০৮ চনৰ জুলাইত গুৱাহাটী উচ্চ ন্যায়ালয়ৰ কঠোৰ নিৰ্দেশমৰ্মে পুনৰবাৰ গ্ৰেপ্তাৰ কৰি কৰিমগঞ্জ সীমান্তৰে তৃতীয়বাৰৰ বাবে কামালুদ্দিনক বাংলাদেশলৈ বহিষ্কাৰ কৰা হয়।\n২০০৮ৰ পৰা এতিয়া ২০১৮ চন। কোনে জানে এতিয়ালৈ চাগে কামালুদ্দিন আকৌ একেই উন্মুক্ত সীমান্তৰে পুনৰবাৰ অনুপ্ৰৱেশ কৰি অসমতেই আকৌ থিতাপি লৈ জীৱনৰ শেষ কালছোৱা কটাই আছে!\nআকৌ নগাঁৱৰেই কাহিনী। এইবাৰ কাহিনীৰ নায়িকা জহুৰা খাতুন। জহুৰা নগাওঁ জিলাৰ ধিং থানাৰ অন্তৰ্গত এক নং কান্দুলীমাৰী গাঁৱৰ বাসিন্দা। বিদেশী ন্যায়াধীকৰণে জহুৰা খাতুনক ২০০৫ চনত বিদেশী বুলি চিনাক্ত কৰে। তাৰপিছতো ১২ বছৰ কাল নিৰ্বিবাদে জহুৰা নগাঁৱতেই বাস কৰি থাকে। এন আৰ চি আৰু আধাৰ কাৰ্ডৰ কামৰ তৎপৰতা বঢ়াৰ লগে লগে জহুৰাৰো গা লৰে। বিদেশী ন্যায়াধীকৰণে বিদেশী বুলি চিনাক্ত কৰাৰ ১২ বছৰৰ পাছত এতিয়া জহুৰাই ভোটাৰ পৰিচয় পত্ৰ, আধাৰ কাৰ্ড আৰু অন্যান্য বহু নথি-পত্ৰসহ ভাৰতীয় নাগৰিকত্বৰ দাবী তুলি গুৱাহাটী উচ্চ ন্যায়ালয়ৰ ওচৰ চাপিছে।\nজহুৰাৰ জালিয়াতি দেখি উচ্চ ন্যায়ালয়ে তবধ মানে আৰু জহুৰাৰ আবেদন নাকচ কৰি অসম আৰক্ষীক জহুৰাৰ বিৰুদ্ধে তৎকালীন ব্যৱস্থা ল’বলৈ নিৰ্দেশ দিয়ে। আমোদজনক কথা– আৰক্ষীয়ে জহুৰাৰ কোনো অস্তিত্বই ২৩ এপ্ৰিল, ২০১৮ চনলৈ বিচাৰিয়েই পোৱা নাছিল। ২৩ এপ্ৰিলৰ সন্ধিয়া জহুৰাক সীমান্ত আৰক্ষীয়ে আটক কৰে। উদ্বেগজনক কথা– জহুৰাই ভোটাৰ পৰিচয় পত্ৰকে আদি কৰি অন্যান্য নথি-পত্ৰৰ ভিত্তিত ৰাষ্ট্ৰীয় নাগৰিক পঞ্জীত নাম অন্তৰ্ভুক্তিৰ বাবে আবেদন জনাইছে। এনে জহুৰা অসমত শ, হাজাৰ, লাখতো ওলাব পাৰে। জহুৰা মাথোঁ এটা উদাহৰণ।\nতৃতীয় কাহিনীটো গোৱালপাৰা জিলাৰ দুধনৈৰ। অনুপ্ৰৱেশৰ জৰিয়তে গোৱালপাৰা জিলাৰ দুধনৈত বসতি লোৱা অবৈধ বাংলাদেশী নুৰ হুছেইন খলিফা, পুত্ৰ মহম্মদ আলী আৰু কন্যা নুৰজাহান ১৯৬৫ চনত তেতিয়াৰ মুখ্যমন্ত্ৰী বিমলা প্ৰসাদ চলিহাই বাংলাদেশলৈ বহিষ্কাৰ কৰা ১,৪৩,৪৩৮ জনৰ তিনিজন আছিল। সম্পূৰ্ণ দুটা দশক এই পৰিয়ালটোৱে বাংলাদেশৰ গাজীপুৰত বাস কৰাৰ পাছত ১৯৮৬ চনত মহম্মদ আলীৰ পত্নী হাছিনা আখতাৰা, দুই পুত্ৰ মামুন ৰছিদ আৰু হাৰুণ ৰছিদে সপৰিয়ালে অসমত অনুপ্ৰৱেশ কৰে আৰু দুধনৈৰ থেকাছু দ্বিতীয় খণ্ডত স্থায়ীভাৱে বাস কৰিবলৈ লয়। জালিয়াতিৰ জৰিয়তে ভোটাৰ তালিকাত নিজৰ নাম অন্তৰ্ভুক্ত কৰিবলৈ সক্ষম হোৱা (ক্ৰমিক নং ৭৬০ত হাছিনা আখতাৰা, ৭৬১ত মামুন ৰছিদ, ৭৬২ত হাৰুণ ৰছিদ) পৰিয়ালটোৱে সম্প্ৰতি বিভিন্ন জালিয়াতিৰ আশ্ৰয়তে ৰাষ্ট্ৰীয় নাগৰিক পঞ্জীত নাম অন্তৰ্ভুক্ত কৰিবলৈ তৎপৰ হৈছে। এয়াও কামালুদ্দিন, জহুৰা খাতুনৰ দৰে অন্য এটা উদাহৰণ।\nচতুৰ্থ ঘটনাটো যোৱা ২৩ এপ্ৰিলৰ। বৰপেটাত এন আৰ চিৰ বংশবৃক্ষ পৰীক্ষা কৰিবলৈ অহা বৰপেটা চহৰৰ এম চি কলেজ কেন্দ্ৰৰ পৰা ৰমেলা খাতুন নামৰ মহিলাগৰাকীৰ লগতে জুলমত আলী আৰু ৰঞ্জন আলী নামৰ আন দুজনক আৰক্ষীয়ে আটক কৰে। ইয়াৰে এজন ৰমেলাৰ পিতৃ আৰু আনজনৰ ৰমেলা হৈছে দ্বিতীয়া পত্নী। জালিয়াতিয়ে এই স্তৰ পাইছে– পঞ্চায়তৰ তথ্য দাখিল কৰিছে য’ত প্ৰথমা পত্নীৰ নামেৰেই দ্বিতীয়া পত্নীয়ে পৰিচয় দি এন আৰ চিত নাম সুমুৱাবলৈ দাবী কৰিছে। অৱশেষত পঞ্চায়তৰ সম্পাদকৰ তৎপৰতাত নথি জালিয়াতিৰে এন আৰ চিত নাম অন্তৰ্ভুক্ত কৰাৰ চেষ্টা চলোৱাৰ বাবে তিনিও আৰক্ষীৰ হাতত আটক হয়। ধৃত তিনিওৰে ঘৰ বৰপেটাৰ ৰাধাকুছি গাঁৱত।\nএনে প্ৰেক্ষাপটত স্বাভাৱিকতে প্ৰশ্ন হয়– পানী নসৰকা ৰাষ্ট্ৰীয় নাগৰিক পঞ্জী এখন সৰ্বশেষত অসমীয়াই পাবনে! বিশ্বৰ সৰ্ববৃহৎ গণতন্ত্ৰৰ দেশত প্ৰশাসন ব্যৱস্থাত জালিয়াতি কিয় ইমান সহজ! আৰক্ষী বাহিনী কিয় ইমান দূৰ্বল! কিয় জহুৰাক আটক কৰিবলৈ অসম আৰক্ষীক ইমান বছৰ লাগিলে! কেনেকৈ এজন বাংলাদেশীয়ে নিৰ্বাচন খেলিব পাৰে! নেতাসৱে শঠতাৰ আশ্ৰয় লৈয়ো বাচি যাব পাৰে কেনেকৈ! সন্দেহ নাই, উচ্চতম ন্যায়ালয়ৰ প্ৰত্যক্ষ তদাৰকীত ৰাষ্ট্ৰীয় নাগৰিক পঞ্জীৰ উন্নীতকৰণে এক নিৰ্ণায়ক গতি লাভ কৰিছে।\nতাৰপিছতো প্ৰশ্ন হয়– ১৯৬৫ চনত অসমৰ তদানীন্তন মুখ্যমন্ত্ৰী প্ৰয়াত বিমলা প্ৰসাদ চলিহাৰ দ্বাৰা Prevention of Infiltration from Pakistan Act, 1954, চমুকৈ PIP-ৰ অধীনত বহিষ্কৃত ১ লাখ ৭০ হাজাৰ লোকৰ (১,৪৩,৪৩৮ জন বহিষ্কৃত আৰু ২৫,০০০ জনে ভাৰত ত্যাগৰ জাননী পোৱাৰ পাছত স্বেচ্ছাই উভটি যায়) তেওঁলোকৰেই বা তেওঁলোকৰ উত্তৰপুৰুষৰ যিসকলৰ পিছত আকৌ অসমলৈ অনুপ্ৰৱেশ ঘটিল, তেওঁলোকৰ নাম ৰাষ্ট্ৰীয় নাগৰিক পঞ্জীত সোমাল নেকি! এওঁলোকৰ সম্পৰ্কত উচ্চতম ন্যায়ালয়ৰ স্পষ্ট নিৰ্দেশনা আছেনে! ১৯৬৫ চনৰ ১ লাখ ৭০ হাজাৰৰ উত্তৰপুৰুষৰ সংখ্যাটো আজিৰ তাৰিখত অতি কমেও ২৫ লাখ নহৈছেগৈনে! প্ৰয়াত চলিহাই তাহানিতেই কৈছিল যে পাকিস্তানৰ পৰা তিনি লাখ অবৈধ অনুপ্ৰৱেশকাৰীয়ে তেতিয়ালৈ অসমত সোমাইছিল।\nচলিহাৰ দ্বাৰা বহিষ্কৃতসকলৰ আটাইখিনিৰে নিশ্চিতভাৱে ১৯৫১ চনৰ ৰাষ্ট্ৰীয় নাগৰিক পঞ্জীত নাম আছে আৰু ১৯৫১ৰ ৰাষ্ট্ৰীয় নাগৰিক পঞ্জীৰ আধাৰতেই বৰ্তমানে ৰাষ্ট্ৰীয় নাগৰিক পঞ্জীৰ উন্নীতকৰণৰ কাম চলি আছে। ১৯৬৫ চনত বাংলাদেশলৈ বহিষ্কৃত হোৱাৰ পাছত আৰু কিয়দংশই স্বেচ্ছাই বাংলাদেশলৈ উভটি যোৱাৰ পাছত আকৌ অসমত অনুপ্ৰৱেশ কৰিছে যে তাত সন্দেহ নাই। নিশ্চিতভাৱে তেওঁলোকে ভোটাৰ তালিকাৰ লগতে তেতিয়াৰ পৰৱৰ্তী নাগৰিক পঞ্জীত নাম অন্তৰ্ভুক্তিৰ বাবে জালিয়াতি কৰিছে।\nজালিয়াতি এই কাৰণেই তেওঁলোকে কৰিছে বুলি ক’ব পাৰি– কাৰণ ইতিপূৰ্বে তেওঁলোকৰ ভাৰতীয় নাগৰিকত্ব নাকচ হৈছে। এই জালিয়াতিবোৰক প্ৰতিহত কৰি এতিয়া এখন বিশুদ্ধ এন আৰ চি প্ৰস্তুত কৰি তোলা সম্ভৱ হ’বনে! স্মৰ্তব্য যে এই বিষয়টো উচ্চতম ন্যায়ালয়ৰ দৃষ্টিগোচৰ কৰাৰ কথা আছিল ৰাজ্যখনৰ কেবিনেট উপ-সমিতিয়ে।\nপৰৱৰ্তী সময়ত ষ্টে’টাছটো কি হ’ল জনা নাযায় যদিও তৰুণ গগৈয়ে চলিহাৰ মুখ্যমন্ত্ৰিত্বৰ কালত বহিষ্কৃত আৰু স্বেচ্ছাই বিতাড়িত হোৱাসকলৰ নাম-ধামেৰে এখন শ্বেতপত্ৰ প্ৰকাশ কৰাৰ সৎসাহস কৰিছিল।\nউল্লেখৰ প্ৰয়োজন, ভাৰতীয় সংবিধানৰ সপ্তম অনুচ্ছেদে এইসকল পাকিস্তানীকো আকৌ এইদৰে নাগৰিকত্ব প্ৰদান কৰিছে—‘Rights of citizenship of certain migrants to Pakistan notwithstanding anything in Articles5and 6,aperson who has after the first day of March, 1947, migrated from the territory of India to the territory now included in Pakistan shall not be deemed to beacitizen of India: Provided that nothing in this article shall apply toaperson who, after having so migrated to the territory now included in Pakistan, has returned to the territory of India underapermit for resettlement or permanent return issued by or under the authority of any law and every such person shall for the purposes of clause (b) of Article6be deemed to have migrated to the territory of India after the nineteenth day of July, 1948.’ কিন্তু নাগৰিকত্ব আইন, ১৯৫৫ৰ Section9(2) আৰু নাগৰিকত্ব নিয়ম, ১৯৫৬ ৰ ৰুল ৩০এ স্বেচ্ছাই কোনো ব্যক্তিয়ে অন্য ৰাষ্ট্ৰৰ নাগৰিকত্ব লাভ কৰিলে সেইজন ব্যক্তিৰ ভাৰতীয় নাগৰিকত্ব খৰ্ব হয় বুলিও কৈছে।\nএকেদৰে দেশ বিভাজনৰ সময়ত অসমৰ বহু মুছলমান পৰিয়ালে ভাৰতীয় নাগৰিকত্ব স্বেচ্ছাই ত্যাগ কৰি তেতিয়াৰ পূব পাকিস্তানৰ হিন্দু বাঙালী পৰিয়ালৰ সৈতে ভূমি-সম্পত্তি বিনিময় কৰি পাকিস্তানৰ স্থায়ী নাগৰিকত্ব গ্ৰহণ কৰিছিল। কিন্তু পৰৱৰ্তী সময়ত সেই মুছলমান পৰিয়ালবোৰৰ অধিকাংশই, প্ৰায়খিনিয়ে, অসমলৈ অনুপ্ৰৱেশ কৰি উক্ত ভূমি-সম্পত্তি কাঢ়ি লয় আৰু অসমত স্থায়ীভাৱে থাকিবলৈ লয়। এনেদৰে কাঢ়ি লোৱা ভূমি-সম্পত্তি সম্পৰ্কত অবিভক্ত নগাওঁ জিলাৰ বহু থানাত বহুতো গোচৰ অদ্যপি নিষ্পত্তি নোহোৱাকৈ আছে। এইদৰে স্বেচ্ছাই ভাৰতীয় নাগৰিকত্ব ত্যাগ কৰি পাকিস্তানী বা বাংলাদেশী নাগৰিকত্ব গ্ৰহণ কৰা সেই পৰিয়ালৰ লোকবোৰে এতিয়া এন আৰ চিত নাম অন্তৰ্ভুক্ত কৰিব পাৰিবনে বা ভাৰতীয় নাগৰিকত্বৰ স্বীকৃতি পাবনে! এই সম্পৰ্কত উচ্চতম ন্যায়ালয়ৰ নিৰ্দেশনা কি! এওঁলোকৰ জনসংখ্যাটোওতো এতিয়া কেবা লক্ষাধিক হ’বগৈ।\nভাৰতীয় সংবিধানৰ ষষ্ঠ অনুচ্ছেদে অথচ এইসকল পাকিস্তানী মুছলমানকো ভাৰতীয় নাগৰিকত্ব দি থৈছে এইদৰে—‘Rights of citizenship of certain persons who have migrated to India from Pakistan notwithstanding anything in Article 5,aperson who has migrated to the territory of India from the territory now included in Pakistan shall be deemed to beacitizen of India at the commencement of this Constitution if (a) he or either of his parents or any of his grandparents was born in India as defined in the Government of India Act, 1935 (as originally enacted)’। নেহৰু-লিয়াকত চুক্তিখনো জানো এইচাম লোকক জীৱন, জীৱিকা আৰু সম্পত্তিৰ নিৰাপত্তা দিবলৈয়ে নকৰিছিল! নাগৰিকত্ব আইন, ১৯৫৫ৰ Section9(2) আৰু নাগৰিকত্ব নিয়ম, ১৯৫৬ৰ ৰুল ৩০ এওঁলোকৰ ক্ষেত্ৰতো নাখাটিবনে!\nঅনুপ্ৰৱেশৰ সমস্যাই জটিল কৰি তোলা অসমত আজি ধৰ্মৰ সংকট, ভাষাৰ সংকট, জাতিৰ সংকট। এখন পানী নসৰকা এন আৰ চিয়েই অসমক এই সংকটলানিৰ পৰা উদ্ধাৰৰ একমাত্ৰ মহৌষধ হ’ব পাৰে! কিন্তু ওপৰত আলোচিত কথাৰ পৰা এই প্ৰশ্নই হয়– মাইনাছ পাকিস্তানী মুছলমান এখন ৰাষ্ট্ৰীয় নাগৰিক পঞ্জী অসমে পাব নোৱাৰে নেকি! ওপৰত কৈ অহাসকলৰ নাম যদি নাগৰিক পঞ্জীখনত সোমায়, এইখন বিশুদ্ধ ৰাষ্ট্ৰীয় নাগৰিক পঞ্জী বুলি ক’ব পৰা যাব জানো!\nএয়া ঠিক যে উন্মুক্ত আন্তঃৰাষ্ট্ৰীয় সীমান্ত থাকিলে অনুপ্ৰৱেশ হ’বই পাৰে। কিন্তু যিখন ৰাষ্ট্ৰত দশক দশক জুৰি অনুপ্ৰৱেশ ঘটিছে, সেই ৰাষ্ট্ৰৰ অনুপ্ৰৱেশ প্ৰতিহতকৰণৰ বাবে এটা শক্তিশালী ন্যায়িক আৰু প্ৰশাসনিক ব্যৱস্থা আজিকোপতি গঢ় লৈ নুঠাটোও বাৰুকৈয়ে বৰ বেদনাদায়ক আৰু হতাশাজনক নহয়নে! এই হতাশাজনক ছবিখনৰ এটা চমু আভাস দি এই লেখাটো সামৰণি মাৰিছোঁ।\nচৰকাৰী তথ্যমতে বিদেশী ন্যায়াধীকৰণে বিগত সময়ছোৱাত ৮৬,৪৮৯ জন লোকক বিদেশী হিচাপে চিনাক্ত কৰিছে। এই সংখ্যাটো চৰকাৰে বিগত সময়ছোৱাত কেৱল বিদেশী চিনাক্তকৰণ আৰু বহিষ্কৰণৰ বাবেই খৰছ কৰা ধন আৰু নিয়োগ কৰা মানৱ শক্তিৰ তুলনাত লাখ লাখ বিদেশীৰ বৰ্তমানৰ বিপৰীতে তেনেই নগণ্য। এই নগণ্যসংখ্যক বিদেশীৰ মাত্ৰ ২৯,৬৬৩ জন বিদেশীক বিদেশী ন্যায়াধীকৰণে বাংলাদেশলৈ ‘পুচ বেক’ কৰাৰ বিপৰীতে মাত্ৰ ৭১ জন বিদেশীক বহিষ্কাৰ কৰিছে। আনহাতে ৮৩৩ জন বিদেশী বৰ্তমানে ডিটেনচন কেম্পত আছে আৰু ৪১,০৩৩ জন বিদেশী পলাতক হৈ আছে।\nলাখ লাখ বিদেশীৰ অবাধ বিচৰণৰ সত্যতাৰ বিপৰীতে এয়া এক সামান্য পৰিসংখ্যা মাত্ৰ। এই পৰিসংখ্যায়েই স্পষ্ট কৰে বিদেশী চিনাক্তকৰণ আৰু বহিষ্কৰণক লৈ দেশৰ কেন্দ্ৰীয় আৰু ৰাজ্য চৰকাৰ আৰু চৰকাৰৰ নেতাসকল আচলতে কিমান ছিৰিয়াছ! তাৰপিছত আকৌ দেশৰ নেতায়েই হিন্দূ্-মুছলমান বুলি ধৰ্মৰ আফিং খুৱাই বিদেশীৰ স্বাৰ্থত এইখন দেশত, এইখন ৰাজ্যত জাতি প্ৰেমৰ, ৰাষ্ট্ৰ নিৰ্মাণৰ ৰাজনীতি কৰে! অসমৰ জনসাধাৰণৰ বাবে ইছ্যু হিন্দু-মুছলমান নহয়, ইছ্যু ভাৰতীয় বনাম বিদেশীহে। এই সত্য ৰাষ্ট্ৰই উপলব্ধি কৰিব নোৱৰালৈকে অসমত সংঘাত, সংঘৰ্ষৰ অৱসান ঘটিব বুলি আশা কৰিব পৰা নাযায়। এই কথাষাৰো অৱশেষত মোৰ মনলৈ আহিল, যিষাৰ নক’লে আকৌ এতিয়া মোক পাপে চুব– ট্ৰেজেদি নে কমেডি, কমেডি নে ট্ৰেজেদি ধৰিব নোৱৰা পাক লগা কৌতুক এই স্বদেশী বিদেশীৰ কাহিনী– আব্দুৰ ৰৌফ নামৰ বিদেশী বুলি চিনাক্ত লোক এজনক বাংলাদেশী খেদা আন্দোলনৰ নেতা প্ৰফুল্ল কুমাৰ মহন্তয়ো অগপৰ টিকট দি বিধায়ক বনাইছিল। তেওঁৰ সতি-সন্ততিৰ নামো চাগে এন আৰ চিত প্ৰফুল্ল মহন্তৰ নামটোৰ কাষতে সোমাব। সেইকাৰণেই জয়ন্ত হাজৰিকাই গাইছিল–\n‘শগুনে সদায় সভাকে পাতে\nভাষণ পৰি ৰ’ল,\nআমাৰ জীৱন মৃত হৰিণৰ\nবেঁকা শিং যেন হ’ল!’\nধ্ৰুৱাৰ্ক চৌধুৰী, গুৱাহাটীস্থিত এজন লেখক।


দৰিদ্ৰ লোকসকলক সকাহ দিয়াৰ উদ্দেশ্যৰে চিকিৎসালয় খুলিব অভিনেতা চনু সুদে ! হায়দৰাবাদত শীঘ্ৰেই আৰম্ভ হ'ব হাস্পতাল নিৰ্মাণৰ কাম...– News18 assam\nHelping Hand: দৰিদ্ৰ লোকসকলক সকাহ দিয়াৰ উদ্দেশ্যৰে চিকিৎসালয় খুলিব অভিনেতা চনু সুদে ! হায়দৰাবাদত শীঘ্ৰেই আৰম্ভ হ'ব ছুপাৰ স্পেচিয়েলিটী হাস্পতাল নিৰ্মাণৰ কাম...\nআৰ্তজনলৈ সহায়ৰ হাত আগবঢ়াই সংবাদ মাধ্যমৰ শিৰোনাম দখল কৰা অভিনেতা চনু সুদে (Sonu Sood) অস্বীকাৰ কৰিছে আয়কৰ ফাঁকিৰ অভিযোগক। সম্প্ৰতি হায়দৰাবাদত মানৱ সেৱাৰ বাবে হাস্পতাল খোলাৰ পৰিকল্পনা কৰিছে অভিনেতাগৰাকীয়ে।\nLast Updated : September 25, 2021, 15:59 IST\nআৰ্তজনলৈ সহায়ৰ হাত আগবঢ়াই সংবাদ মাধ্যমৰ শিৰোনাম দখল কৰা অভিনেতা চনু সুদে (Sonu Sood) অস্বীকাৰ কৰিছে আয়কৰ ফাঁকিৰ অভিযোগক। অভিনেতা গৰাকীয়ে চনু সুদ ফাউণ্ডেশ্যনৰ যোগেদি আৰ্তজনলৈ আগবঢ়াই আহিছে সহায়ৰ হাত। সম্প্ৰতি হায়দৰাবাদত মানৱ সেৱাৰ বাবে হাস্পতাল খোলাৰ পৰিকল্পনা কৰিছে অভিনেতাগৰাকীয়ে। প্ৰায় ১৮ কোটি টকাৰ কৰ ফাঁকিৰ গোচৰৰ অভিযোগক নস্যাৎ কৰি চনু সুদে কয়, "আমি ক'ভিদ ১৯ৰ প্ৰথম ঢৌৰ সময়ত বহু লোকলৈ সহায়ৰ হাত আগবঢ়াইছিলো। এই অভিযোগ সম্পূৰ্ণ ভিত্তিহীন।"\nচনু সুদ জীয়াই নাথাকিলেও দুখীয়াই বিনামূলীয়া চিকিৎসা পাব:\nঅহা ৪-৫মাহৰ ভিতৰতে দুখীয়া মানুহৰ বাবে হায়দৰাবাদত এখন চুপাৰ স্পেচিয়েলিটি হাস্পতালৰ কাম আৰম্ভ কৰিব চনু সুদ ফাউণ্ডেচনে। অভিনেতা গৰাকীয়ে এই সংক্ৰান্তত সংবাদ মাধ্যমক কয়, "মই জীয়াই থাকো বা নাথাকো অনাগত ৫০বছৰলৈ ইয়াৰ দুখীয়া মানুহে সম্পূৰ্ণ বিনামূলীয়া চিকিৎসা সেৱা লাভ কৰিব সেয়াই মোৰ লক্ষ্য।" উল্লেখযোগ্য যে সকলো উন্নত মানৰ চিকিৎসা সেৱা সুবিধা উপলব্ধ কৰাৰ লক্ষ্যৰে ইতিমধ্যে চিকিৎসালয়খনৰ পৰিকল্পনা আৰম্ভ কৰিছে চনু সুদে।\nFirst published: September 25, 2021, 15:59 IST\nHelping HandHospitalHyderabadPoor conditionSonu Sood\nOracle Speaks: বিশেষজ্ঞা পূজা চন্দ্ৰাৰ মতে চাওক আপোনাৰ ২৪ মে'ৰ দিনটোৰ ৰাশিফল\nIPL 2022: ১৪ জন বেটছমেনে সংগ্ৰহ কৰিছে ৪০০ৰ অধিক ৰান, শীৰ্ষত বাটলাৰ ! ষ্ট্ৰাইক ৰেটৰো শীৰ্ষত ইংলিছ বেটছমেন ...\nচাৰা আলী খানে ব্ৰিটেইনৰ ৰাস্তাত খোজ কাঢ়ি উপভোগ কৰিছে জীৱনৰ আনন্দ - ফটো চাওক ...\nGeorge Bordoloi Suicide Case: প্ৰখ্যাত ব্যৱসায়ী জৰ্জ বৰদলৈৰ আত্মহত্যা সন্দৰ্ভত ডনবস্ক' বিশ্ববিদ্যালয়ৰ ফাদাৰ ষ্টিফেন মাৰ্কেক আটক\nRR vs GT, Eden Gardens: কোনেও এক ইঞ্চিও এৰি দিব নোখোজে ! ইডেনত চূড়ান্ত প্ৰস্তুতি ৰাজস্থান, গুজৰাটৰ ...


দন্দুৱা দ্ৰোহ/একত্ৰিংশ অধ্যায় - ৱিকিউৎস\nদন্দুৱা দ্ৰোহ/একত্ৰিংশ অধ্যায়\n51142দন্দুৱা দ্ৰোহৰজনীকান্ত বৰদলৈ১৯২৮\nপদ্মকুমাৰীৰ মহীৰামে সৈতে বিবাহ হব, এই বাতৰি শুনি আজি ইমান দিনে মহীৰামৰ বুজ-বাতৰি নোলোৱা বৰ বাপেক ধনৰীয়া চৌধাৰী হৰদত্তৰ ঘৰলৈ আহি হৰদত্তক জনালে, যে মহীৰাম যদিও মাউৰা, তথাপি তাৰ বঙহে পৰিয়ালে জুৰি আছে। তদুপৰিও সি এঘৰৰ এটা লৰা। এনেস্থলত মহীৰামক তেওঁলোকে ধনৰালৈ নি তাতে তাৰ হতুৱাই নও পুৰুষৰ শ্ৰাদ্ধাদি কৰাই নোৱাব ধুৱাব আৰু তাৰে পৰা সাজি-কাচি আহি মহীৰামে বিবাহ কৰাব। যদিও হৰদত্তৰ গৃহিণী ভিতৰি এই প্ৰস্তাৱত মান্তি নহল, তথাপি ৰাইজে বেয়া বুলিব, এই ভয় দেখুৱাই হৰদত্ত আৰু তেওঁৰ ভায়েক বীৰদত্তই বুজোৱাত বৰুৱাণী মান্তি হল। কিন্তু বৰুৱাণীয়ে জিদ কৰি বহিল যে তেওঁ ছোৱালী ধনৰালৈ নপঠিয়ায়। ঘৰ গচকাবলৈ মহীৰামৰতো নিজৰ ঘৰেই নাই। এনেস্থলত পৰৰ ঘৰ গছকাবলৈ তেওঁ জীয়েকক এৰি [ ১৩৩ ] নিদিয়ে। হৰদত্তে “বাৰু! তেতিয়া যি হয় কৰিবা; এতিয়া মহীৰামক যাবলৈ দিয়া” এই কথা কোৱাত বৰুৱাণীয়ে মহীৰামক ওচৰলৈ মাতি নি কলে :—“বাপা মহীৰাম। মোৰ প্ৰাণৰ পুতলা এই একেজনী মোৰ জীয়াৰি, তাকে তালৈ বিবাহ দিম; কিন্তু বাপা তই মোক শপত কাঢ়ি কব লাগে যে বিয়া কৰাই উঠি তই সদায় আমাৰ লগতে থাকিবি আমাৰ ঘৰ দুৱাৰেই তোৰ ঘৰ দুৱাৰ হব। আমাৰ অভাল ভালে তয়ে আমাৰ পিণ্ড দিবি। ইয়াকে যদি তই কৰিম বুলি কওৱ, তেন্তে তই সদ্যহতে ধনৰালৈ যা। তাৰে পৰা আহি বিয়া কৰাবি; কিন্তু বিয়া কৰায়ে আমাৰ ঘৰতে ৰই যাব লাগিব। ছোৱালীক ঘৰ গছকাবলৈ বুলি হলে নিব নোৱাৰ”। বৰুৱাণীৰ এই কথাত মহীৰামে সেৱা কৰি কলে :— আই! আপুনিয়েই এই হতভগীয়াক সৰুৰে পৰা খুৱাই-ধুৱাই ডাঙ্গৰ কৰিছে আৰু, এতিয়াই মই যাক ভাল পাওঁ, তেওঁক দেউতাই সৈতে মোৰ হঁকে, হাই কাজীয়া কৰিও মোকে দিব খুজিছে; এনেস্থলত মই আপোনাৰ কথাৰ বিৰুদ্ধ কাম ইটো জনমত নকৰোঁ বুলি শপত কৰিলোঁ —আপুনি যিহকে ভাল পায় তাকে কৰিম”। মহীৰামৰ এই কৃপাত বৰুৱাণীয়ে মহীৰামৰ মূৰত ধৰি আশীৰ্ব্বাদ কৰি শিৰ চুম্বন কৰি বিদায় দিলে। মহীৰামে বৰ বাপেকৰ লগত ধনৰালৈ গল। তাত লঘোন ভোক খাটি [ ১৩৪ ] বৰ বাপেকৰ ঘৰত ন পুৰুষৰ শ্ৰাদ্ধ কৰিলে। বৰ মাক, জেঠায়েক, মাহীয়েক, গাওঁ কুচুলীয়া গাভৰু সকলৰ নোৱন ধোৱন খাই, পিন্ধি উৰি বৰ সাজি লগত অসংখ্য মতা মাইকী ৰাইজ আৰু কামৰূপৰ সেই কালতো প্ৰসিদ্ধ বৰ্ণিবিৰীয়া ঢুলীয়া আৰু দুই তিনি যোৰা গায়নে-বায়নে সৈতে উপযুক্ত সময়ত জিকেৰি পালেহি। অৱশ্যে এই বিবাহত যি খৰচ হৈছিল, সমস্ত তেওৰ বৰ বাপেক আৰু ধনৰায়া ৰাইজে অকাতৰে দিছিল।\nদেশ দস্তুৰ মতে জিকেৰীয়া ডেকাসকলে ধনৰীয়া বৰ-যাত্ৰীসকলক বাটতে হেঙ্গাৰ ধৰিলে। উত্তৰ কামৰূপীয়া প্ৰজাৰ এক প্ৰকাৰ ৰজা হৰদত্তৰ জীয়াৰী পদুম কুমাৰীক বিয়া কৰাবলৈ অহা দেখি জিকেৰীয়া সকলে সেই হেঙ্গাৰত উচিত মতে তামোল পান, গুড় গাখীৰ আৰু ৰাইজৰ অৰিহনাৰ বাবে ৰূপ পাঁচ টকা লই হেঙ্গাৰ এৰি দিলে। এই হেঙ্গাৰতে দুয়ো পক্ষৰ অলপ মনোবাদো হইছিল। জিকেৰীয়াই বুজাইছিল যে তেওঁবিলাকহে বলী আৰু মাতব্বৰ। ধনৰীয়াইও বুজাইছিল যে তেওঁলোকো সিমান নিঃকিন নহয়।\nবাটচৰাত দৰা আদৰোতেও সেইদৰে এফেৰা গোলমাল হইছিল। চাউল চটিওৱা বাবে মাইকীয়ে মাইকীয়ে এফেৰা কাজিয়াও হইছিল। দৰা থিয় দিয়া পীড়া খনৰ বাবেও এফেৰা টনা-আজোৰা হইছিল। যি কি নহওক, এইবিলাক [ ১৩৫ ] সচৰাচৰ হই থকা ঘটনাৰ পিছত দৰা গাই হোম খলিত বহিল। ইফালে প্ৰকাণ্ড ৰভাৰ তলত এফালে গায়নবায়নৰ নটুৱাৰ নাচ হল। আনফালে বৰ্ণিবৰীয়া ঢুলীয়াহঁতে ভাও উলিয়াইছিল। সেই ঢুলীয়াৰ ভাওত ঢুলীয়াহঁতে গাইছিল—\nমইছানা তিয়ঁহৰ জালি\nআজি কালি কৰি মাইছানা ডাঙ্গৰ হল\nদুৱাৰে নোসোমায় গাৰি”।\nযথা সময়ত হোম, সম্প্ৰদান আদি হই বিয়া সমাপ্ত হল। ভালেমান দিনৰ পিছত পৰম্পৰে পৰম্পৰক চিৰ জীৱনলৈ লভি পদ্ম আৰু মহীৰাম পৰম সুখী হল। বৰযাত্ৰী সকলে হেনো এই বিবাহত এফেৰা অপমান পাইছিল। হৰদত্ত বৰুৱাৰ ফালৰ সকলে হেনো অহঙ্কাৰতে তেওঁবিলাকক ভালকৈ সোধ-পোচ কৰা নাছিল।\nবিয়া ভঙ্গাৰ পিছত কইনা ঘৰে বৰ কন্যাক লই দেশ দস্তুৰ মতে স্ত্ৰী আচাৰাদি কৰা হলত বৰ পক্ষৰ কৰ্ত্তা মহীৰামৰ বৰ বাপেক আৰু ধনৰীয়া প্ৰজা সকলে কন্যাক দৰাৰ ঘৰ গছকাবলৈ নিব লাগে বুলি জনালে! হৰদত্তৰ গৃহিণীয়ে ভিতৰৰে পৰা সমিধান দি পঠিয়ালে যে তেওঁ জীয়েকক ধনৰালৈ নপঠিয়ায় জী-জোঁৱাই হালকে ঘৰতে ৰাখিব আৰু ধনৰাত যিস্থলত মহীৰামৰ নিজৰ ঘৰ নাই [ ১৩৬ ] তেনে স্থলত কাৰ ঘৰলৈ নো জীয়েকক পঠাব। তেওঁ এই কথাত ধনৰীয়া চৌধাৰীয়ে জনাই পঠিয়ালে যে “কিয়, তেওঁৰ ঘৰেই জানো মহীৰামৰ ঘৰ নহয়! বৰুৱানীয়ে কই পঠিয়ালে যে তেওঁৰ ঘৰেই মহীৰামৰ ঘৰ হোৱা হলে মহীৰাম সৰুৰে পৰা তাতেহে ডাঙৰ দীঘল হব লাগিছিল। তাৰ শৈশৱ কালত কেৱে যেতিয়া তাৰ গৰাকী নোলাল, এতিয়া কিশোৰতনো তাৰ কোন গৰাকী ওলাল? এতেকে ধনৰীয়া সকলে মহীৰামক এৰিয়েই বিদায় হই যাওক। ” বৰুৱানীৰ এনেকুৱা স্পষ্ট জবাবত ধনৰীয়া চৌধাৰীয়ে মৰণান্তিক বেজাৰ পালে। মহীৰামক হৰদত্তৰ ঘৰতে এৰি সুদা দোলা দুখান লই ধনৰীয়া সকলে উলটি গল। ধনৰীয়া চৌধাৰীৰ মনত হৰদত্ত বৰুৱা এক প্ৰকাৰ বৈৰী হল।\nআৰু পাঠক! বিয়াৰ পিছত মহীৰাম আৰু পদুমক লই গাৱঁৰ মাইকীবিলাকে স্ত্ৰী-আচাৰৰ যিবিলাক ৰঙ ধেমালি কৰিছিল আৰু মহীৰাম পদুমে বিবাহৰ পিছত কি কথা বতৰা হইছিল, সেইবিলাক আমি কব নোৱাৰোঁ, যিহেতু সেইবিলাক ঠাইলৈ আমাৰ প্ৰবেশ নিষেধ আছিল। আপোনাসকলেই অনুমান কৰি লওক। আমি উপন্যাস কাৰকে মাথোন ইয়াকে কব পাৰোঁ, যে যি ক্ষেত্ৰত বৰ কন্যাৰ আগৰে পৰা প্ৰীতি থাকে, সেই ক্ষেত্ৰত উভয়ে- উভয়ক বিবাহ-সূত্ৰত আৱদ্ধ হই চিৰলগৰীয়া পালে যে কি স্বৰ্গীয় সুখ হয়, তাক জানোতাইহে জানে।\n"https://as.wikisource.org/w/index.php?title=দন্দুৱা_দ্ৰোহ/একত্ৰিংশ_অধ্যায়&oldid=116277"ৰ পৰা অনা হৈছে\nএই পৃষ্ঠাটো শেষবাৰৰ কাৰণে ৪ এপ্ৰিল ২০২১ তাৰিখে ২৩:২৩ বজাত সলনি কৰা হৈছিল।


তিনিটা বয়ল কণীৰ দাম দেখি চকু কপালত উঠিল শেখৰৰ, আপুনিও হ'ব আচৰিত\nতিনিটা বয়ল কণীৰ দাম...\nতিনিটা বয়ল কণীৰ দাম দেখি চকু কপালত উঠিল শেখৰৰ , আপুনিও হ'ব আচৰিত । সংগীত পৰিচালক তথা সংগীতকাৰ শেখৰ ৰিজৱানী সকলোৰে পৰিচিত নাম । বিশাল শেখৰ নামেৰে জনপ্ৰিয় সংগীতকাৰ যোৰীটোৰ শেখৰ ৰিজৱানী এজন। বৃহস্পতিবাৰে এখন হোটেলৰ বিল দেখি আচৰিত হয় শেখৰ ৰিজৱানী ।\nবিলাসী দোকানত কম সোৱাদ যুক্ত খাদ্যৰ ঘটনা প্ৰায়ে পোহৰলৈ আহে । এয়া অতি সাধাৰণ কথা যে বিলাসী হোটেলত খাদ্যৰ দাম যথেষ্ট বেছি । তদুপৰি কিছুমান সৰু সৰু বস্তুৰ বাবদো বহু বেছি দাম ভৰিব লগা বিলাসী হোটেল বিলাকত ।\nবিলাসী হোটেল বেছি দামৰ ঘটনা এটা পোহৰলৈ আহিছে । সংগীত পৰিচালক শেখৰ ৰিজৱানীয়ে বৃহস্পতিবাৰে এখন হোটেলৰ বিল দেখি আচৰিত হয়। অৱশ্যে তেওঁৰ এই বিলখন দেখিলে আপুনিও আচৰিত হ'ব । এখন বিলাসী পঞ্চম তাৰকা হোটেলত শেখৰ ৰিজৱানীয়ে অৰ্ডাৰ কৰা তিনিটা বয়ল কণীৰ বাবে বিল আহে ১৬৭২ টকা ।\nশেখৰ ৰিজৱানীয়ে বিল খনৰ ফটো নিজৰ ছ'চিয়েল মিডিয়া একাউণ্টত প্ৰচাৰ কৰিছে । বিল খনত দেখিব পোৱা গৈছে যে তিনিটা বয়ল কণীৰ বাবদ বিল আহিছে ১৩৫০ টকা আৰু টেক্সৰ সৈতে মিলি হয় মুঠ ১৬৭২ টকা । সাধৰণ মানুহৰ বাবে এই দাম অতি আচৰিতজনক । কিন্তু শেখৰেও তিনিটা কণীৰ দাম দেখি আচৰিত হয়। শেখৰে ছ'চিয়েল মিডিয়া যোগে প্ৰচাৰ কৰা ফটোত লিখিছে যে , " তিনিটা কণীৰ বাবদ ১৬৭২ টকা ? এয়া অলপ বেছিয়ে ব্যয়বহুল নহয়নে?"\nএয়া প্ৰথম নহয় যে বিলাসী হোটেলৰ অদ্ভুত দাম পোহৰলৈ আহিছে । ইয়াৰ পূৰ্বেও কিছুমান এনেকুৱা ঘটনা সংঘটিত হৈছে যে যাৰ দাম শুনিলে হতভম্ব হয় সকলোৱে । কিছুদিন পূৰ্বে অভিনেতা ৰাহুল বোচে এখন বিলাসী হোটেলৰ বিলৰ ফটো শ্বেয়াৰ কৰিছিল। য'ত দুটা কলৰ বিনিময়ত বিল আহিছিল ৪৪২ টকা । ইয়াৰ ফলত হোটেল খনে পিছত ২৫ হাজাৰ টকাৰ জৰিমণাও ভৰিব লগা হয়।\nছ'চিয়েল মিডিয়াত এই ফটোৰ ওপৰত বহুতে নিজৰ প্ৰতিক্ৰিয়া ব্যক্ত কৰিছে।\nঅন্য খবৰৰ বাবে পঢ়ক: আপুনি কেতিয়াবা শুনিছেনে নাকত দাঁত গজা? এজন ব্যক্তিৰ নাকত গজি উঠিল দাঁত\nTags: Bollywood Music composer Shekhar Ravjiani


Facebook: আকৌ ডাটা লিক হ'ল ফেচবুকৰ, সমস্যাত পৰিব নেকি ব্যৱহাৰকাৰীসকল?– News18 Assam\nFacebook: আকৌ ডাটা লিক হ'ল ফেচবুকৰ, সমস্যাত পৰিব নেকি ব্যৱহাৰকাৰীসকল?\n»Facebook: আকৌ ডাটা লিক হ'ল ফেচবুকৰ, সমস্যাত পৰিব নেকি ব্যৱহাৰকাৰীসকল?\nUpdated:April 16, 2021, 2:52 PM IST\nকেনে ধৰণৰ ডাটা লিক হৈছিল আৰু এইটো কেনেকৈ কৰা হৈছিল?\nজনপ্ৰিয় ছচিয়েল নেটৱৰ্কিং ছাইট ফেচবুক (Facebook) পুনৰ এক সমস্যাৰ সন্মুখীন হৈছে। ডাটা লিক হৈছে ফেচবুকৰ। ৫৩৩ নিযুত একাউণ্টৰ ব্যক্তিগত তথ্য অনলাইনত লিক কৰা হৈছে। আনকি কোম্পানীটোৰ প্ৰতিষ্ঠাপক আৰু মুখ্য কাৰ্যবাহী বিষয়া মাৰ্ক জুকাৰবাৰ্গ (Mark Zuckerberg)ৰ ব্যক্তিগত প্ৰমাণপত্ৰও লিক হোৱাৰ খবৰ আহিছে।\nকেনে ধৰণৰ ডাটা লিক হৈছিল আৰু কেনেকৈ কৰা হৈছিল?\nব্যৱহাৰকাৰীসকলৰ ব্যক্তিগত তথ্য প্ৰাথমিকভাবে ফেচবুকৰ কণ্টেক্ট ইমপ’ৰ্টাৰ সুবিধা ব্যৱহাৰ কৰি লাভ কৰা হৈছিল এই তথ্য। যিয়ে ব্যৱহাৰকাৰীসকলক তেওঁলোকৰ ফোনৰ কণ্টেক্ট লিষ্ট ব্যৱহাৰ কৰি ছচিয়েল মিডিয়াত বন্ধ বিচাৰিবলৈ অনুমতি দিয়ে।\nব্যৱহাৰকাৰীৰ আইডি, ঠিকনা, ফোন নম্বৰ, ইমেইল এড্ৰেছ, কৰ্মস্থানৰ নাম, জন্ম তাৰিখ, একাউণ্ট সৃষ্টিৰ তাৰিখ আৰু অন্যান্য ব্যক্তিগত চিনাক্তকৰণযোগ্য তথ্য লাভ কৰিবলৈ এই সুযোগ গ্ৰহণ কৰিছিল। তেওঁলোকে এই তথ্যবোৰ ডাৰ্ক ৱেবত লিক কৰিছিল।\nফেচবুকে দাবী কৰিছে যে, হেকাৰসকলে ডাটা স্ক্ৰেপিং (data scraping)ৰ জৰিয়তে ব্যৱহাৰকাৰীৰ তথ্য লাভ কৰিছে। "ফেচবুক, গুগল আৰু অন্যান্যৰ দৰে বহুতো কোম্পানীয়ে কেইবাটাও কাৰণত ডেভেলপাৰসকলক তেওঁলোকৰ এ পি আই প্ৰদান কৰে। হেকাৰ গোটবোৰে মূলতঃ এই ছাইটবোৰৰ পৰা তথ্য সংগ্ৰহ কৰিবলৈ সেইবোৰ ব্যৱহাৰ কৰে," ৰাজস্থানস্থিত উদ্যোগী আৰু চাইবাৰ নিৰাপত্তা গৱেষক ৰাজশেখৰ ৰাজাহাৰিয়া (Rajshekhar Rajaharia)ই দ্য হিন্দুলৈ এক ইমেইলযোগে কয়।\nএই তথ্যবোৰ ক’ত আৰু কেনেদৰে ব্যৱহাৰ কৰিব পাৰে?\nচুৰি কৰা তথ্যবোৰ- স্পাম ইমেইল প্ৰেৰণ কৰিবলৈ, কল কৰিবলৈ, ফিছিং প্ৰচাৰ মাউণ্ট কৰিবলৈ আৰু বিজ্ঞাপন লক্ষ্য কৰিবলৈ ব্যৱহাৰ কৰিব পাৰি। ইয়াক বিভিন্ন জঘন্য অনলাইন প্ৰৱঞ্চনাৰ ষড়যন্ত্ৰ আৰু কাৰ্যকৰী কৰিবলৈ ব্যৱহাৰ কৰিব পাৰি। হেকাৰসকলে ব্যৱহাৰকাৰীৰ ছদ্মবেশ ল'ব পাৰে আৰু ব্যৱহাৰকাৰীৰ অজ্ঞাতে তেওঁলোকৰ হৈ নগদ ধন ট্ৰাঞ্চফাৰ কৰিব পাৰে।\nFirst published: April 16, 2021, 2:48 PM IST\nDark Web Tech News


আমেৰিকা-ৰাছিয়াৰ যুঁজৰ মেৰপেঁচত ভাৰত : মোদীৰ সন্মুখত বৃহৎ প্রত্যাহ্বান\nসফল বৈদেশিক নীতি আৰু সাৰ্থক কূটনীতিৰ জৰিয়তে ভাৰতবৰ্ষৰ স্বাৰ্থ আৰু হিতক ৰক্ষা কৰাত সফল প্ৰধানমন্ত্ৰী নৰেন্দ্ৰ মোদীৰ সন্মুখত শেহতীয়াকৈ এটা বৃহৎ প্রত্যাহ্বান আহি পৰিছে। আমেৰিকা আৰু ৰাছিয়াৰ শীতল যুঁজখনৰ মাজত পৰিছে ভাৰতবৰ্ষ। সংকটটোৰ পৰা স্বাৰ্থৰ বিঘিনি নঘটাকৈ ভাৰতক উলিয়াই অনাটো হ’ব প্ৰধানমন্ত্ৰীৰ বাবে এটা ডাঙৰ পৰীক্ষা। আমেৰিকা আৰু ৰাছিয়াৰ মাজৰ যুঁজখন আচলতে কি? এটা কথা সকলোৱে জানে যে কমিউনিষ্ট শাসকৰ অধীনত থকা এসময়ৰ ছোভিয়েত ৰাছিয়াৰ সৈতে আমেৰিকা যুক্তৰাষ্ট্ৰৰ আছিল প্ৰবল বৈৰীতা। দেশখন ভংগৰ হোৱাৰ পিছত সেই শীতল যুদ্ধৰ অৱসান ঘটা বুলি ধাৰণা কৰা হৈছিল। কিন্তু ভ্্লডিমিৰ পুতিনৰ হাতত ধৰি ৰাছিয়াৰ পুনৰ উত্থান ঘটাত দুয়োখন ৰাষ্ট্ৰ পুৰণি বৈৰীতাই পুনৰ প্ৰাণ পাই উঠে। বিশেষকৈ অত্যাধুনিক সমৰাষ্ট্ৰৰ বজাৰখনত আমেৰিকাৰ প্ৰবল প্ৰতিদ্বন্দ্বী হৈ উঠে ৰাছিয়া। ইয়াৰে পৰিপ্ৰেক্ষিতত আমেৰিকাই নিজৰ স্বাৰ্থ সুৰক্ষিত কৰিবলৈ কাটছা প্ৰৱৰ্তন কৰে। আইনখনৰ উদ্দেশ্যই হৈছে ৰাছিয়াৰ পৰা সমৰাস্ত্ৰ ক্ৰয়ত আন ৰাষ্ট্ৰ বিশেষকৈ আমেৰিকাৰ মিত্ৰৰাষ্ট্ৰক অৰ্থনৈতিক নিষেধাজ্ঞাৰ ভয় দেখুৱাই বাধা প্ৰদান কৰা। শেহতীয়াকৈ তুৰস্কক ৰাছিয়াৰ পৰা অস্ত্ৰ ক্ৰয় কৰাৰ বাবে আমেৰিকাই আৰ্থিক নিষেধাজ্ঞা আৰোপ কৰে। কিন্তু আইনখনৰ অস্তিত্বক একপ্ৰকাৰ নস্যাৎ কৰি ভাৰতে ৰাছিয়াৰ সৈতে অস্ত্ৰ ক্ৰয়কে ধৰি বিভিন্ন সামগ্ৰী আৰু প্ৰযুক্তি ক্ৰয় কৰি আহিছে। এতিয়ালৈকে একমাত্ৰ ভাৰতবৰ্ষ হৈছে আইনখনক উপেক্ষা কৰা একমাত্ৰ দেশ। ভাৰতে একে সময়তে আমেৰিকা আৰু ৰাছিয়াৰ পৰা বিভিন্ন ধৰণৰ অস্ত্ৰ ক্ৰয় কৰি আহিছে। নতুন দিল্লীৰ এই কূটনৈতিক সাফল্যক সমগ্ৰ বিশ্বই বিস্ময়ৰ দৃষ্টিৰে চায়।\nকিন্তু শেহতীয়াকৈ আমেৰিকাই ভাৰতৰ ক্ষেত্ৰত কঠোৰ হোৱাৰ ইংগিত প্ৰদৰ্শন কৰিছে। শুকুৰবাৰে সংবাদ সংস্থা এ এন আইক দিয়া এটা সাক্ষাৎকাৰত আমেৰিকাৰ বিদেশ বিভাগৰ মুখপাত্ৰই কয় যে আমি সকলো মিত্ৰ দেশলৈ অনুৰোধ জনাইছোঁ, ৰাছিয়াৰ পৰা এনে কোনো অস্ত্ৰ ক্ৰয় নকৰে যাৰ বাবে তেওঁলোকে কাছটাৰ অধীনত নিষেধাজ্ঞাৰ মুখত পৰিব পাৰে। তেওঁ কয়, ৰাছিয়াৰ সৈতে অস্ত্ৰচুক্তি সন্দৰ্ভত ভাৰতক ৰেহাই দিয়াক লৈ কোনো ধৰণৰ সিদ্ধান্ত লোৱা হোৱা নাই। কাটছাৰ অধীনত কোনো বিশেষ দেশক ৰেহাই দিয়াৰ কোনো বিধানো নাই। ইয়াৰ দ্বাৰা আমেৰিকাই স্পষ্ট কৰি দিলে যে ৰাছিয়াৰ পৰা অস্ত্ৰ ক্ৰয় কৰিলে ভাৰত আমেৰিকাৰ অৰ্থনৈতিক নিষেধাজ্ঞাৰ সন্মুখীন হ’ব পাৰে।\nভাৰতৰ বিৰুদ্ধে আমেৰিকাৰ এই কঠোৰতাৰ কাৰণ কি?\nআমেৰিকাৰ প্ৰস্তাৱ খাৰিজ কৰি ভাৰতে ৰাছিয়াৰ পৰা ৰাছিয়াৰ পৰা এছ-৪০০ মিছাইল ডিফেন্স ছিষ্টেম ক্ৰয় চুক্তি কৰিছিল। আমেৰিকাই নিজ দেশত উৎপাদিত ইয়াৰ বিকল্প মিছাইল ডিফেন্স ছিষ্টেম বিক্ৰীৰ প্ৰস্তাৱ দিছিল। কিন্তু আমেৰিকাৰ মিছাইল ডিফেন্স ছিষ্টেমৰ তুলনাত ৰাছিয়াৰ এছ-৪০০ কেইবাগুণে উত্তম আৰু এডভাঞ্চ প্ৰযুক্তিৰে সমৃদ্ধ হোৱা হেতু আমেৰিকাৰ প্ৰস্তাৱ নাকচ কৰি ৰাছিয়াৰ সৈতে চুক্তি কৰে। চুক্তিখন অৱশ্যে ট্ৰাম্পৰ কাৰ্যকালতে সম্পাদিত। কিন্তু চলিত মাহৰ পৰা ৰাছিয়াই ভাৰতক এছ-৪০০ মিছাইল ডিফেন্স ছিষ্টেম যোগান ধৰিব। ইতিমধ্যে ভাৰতীয় সেনাৰ এটা দলক ৰাছিয়াই এছ-৪০০ ব্যৱহাৰৰ প্ৰশিক্ষণ দিছে। আনহাতে, লোকসভাৰ চলিত শীতকালীন অধিৱেশনত কেন্দ্ৰীয় চৰকাৰে স্পষ্ট কৰি দিয়ে যে ৰাছিয়ান এছ-৪০০ মিছাইল ডিফেন্স ছিষ্টেম ক্ৰয় কৰা বিষয়টো এখন সাৰ্বভৌম দেশৰ সিদ্ধান্ত।নিৰাপত্তা পৰিস্থিতি আৰু সেনাৰ চাহিদালৈ লক্ষ্য ৰাখি চৰকাৰে হাথিয়াৰ ক্ৰয় কৰে।নিৰ্দিষ্ট সময়মতেই এছ-৪০০ ভাৰতলৈ আহিব। ইয়াৰ পিছতে তরপৰ হৈ উঠে আমেৰিকা যুক্তৰাষ্ট্ৰ। উল্লেখ্য যে ৰাছিয়াৰ পৰা এছ-৪০০ মিছাইল ডিফেন্স ছিষ্টেম ক্ৰয় কৰাৰ বাবে আমেৰিকাই ইতিমধ্যে তুৰস্কৰ ওপৰত নিষেধাজ্ঞা আৰোপ কৰিছে।\nভাৰতৰ ওপৰত নিষেধাজ্ঞাৰ প্ৰভাৱ কি হ’ব পাৰে?\nসকলোৱে জানে যে আমেৰিকা আৰু ভাৰতৰ মাজত সম্পৰ্ক অকল বাণিজ্যিক নহয়, সম্পৰ্ক ৰণনীতিকো। আৰ্থিক নিষেধাজ্ঞাই দুয়োখন ৰাষ্ট্ৰৰ মাজত থকা সম্পৰ্কত বিৰুপ প্ৰভাৱ পেলাব পাৰে। আমেৰিকাৰ চীনবিৰোধী যুঁজখনৰ অন্যতম অংশীদাৰ ভাৰতবৰ্ষ। দেশখন কোৱাডৰো অন্যতম সদস্য। তদুপৰি দুয়োখন দেশৰ মাজত হাজাৰ হাজাৰ কোটি টকাৰ অস্ত্ৰক্ৰয় চুক্তি স্বাক্ষৰিত হৈ আছে। ভাৰতৰ বিশাল বজাৰখনৰ সৈতে আমেৰিকাৰ অৰ্থনৈতিক প্ৰগতিও জৰিত হৈ আছে। এনে অৱস্থাত ভাৰতৰ ওপৰত আৰ্থিক নিষেধাজ্ঞা আকল ভাৰতৰে নহয়, আমেৰিকাৰো স্বাৰ্থ বিঘ্নিত কৰিব। লক্ষণীয় কথাটো হ’ল কোনো এখন দেশৰ বৈদেশিক নীতি অথবা কূটনীতি নিজৰ স্বাৰ্থৰ ভেটিত প্ৰতিষ্ঠা কৰা হয়। সেয়ে ভাৰতৰ ওপৰত আমেৰিকাৰ নিষেধাজ্ঞা সহজ নহ’ব। তথাপি, প্ৰধানমন্ত্ৰী নৰেন্দ্ৰ মোদীৰ বিচক্ষণতাৰ ওপৰত নিৰ্ভৰ কৰিব ভাৰতে এই জটিল অৱস্থাটোৰ পৰা দেশহিত ৰক্ষা কৰি কিদৰে ওলাই আহে।\nৰেষ্টুৰেণ্ট, বাৰ আৰু শ্বপিং মল খোলা ৰখা আৰু বিদ্যালয় বন্ধ ৰখাৰ কোনো অৰ্থ নাই: জাইম চাভেদ্ৰা\nতুষাৰ মাছ : ৱেডেল সাগৰত পৃথিৱীৰ নতুন বিস্ময়ৰ সন্ধান


एक साल में बाइबल - ইণ্ডিয়ান ৰিভাইচ ভাৰচন - जनवरी 24\n1. যোচেফে ফৰৌণৰ ওচৰলৈ গৈ ক’লে, “মোৰ পিতৃ আৰু ভাই-ককাইসকলে তেওঁলোকৰ মেৰ-ছাগ, ছাগলী, গৰুৰ জাক আদি যি যি আছিল সকলোকে লৈ কনান দেশৰ পৰা আহি পালে। তেওঁলোক এতিয়া গোচনত আছে।”\n2. ভাই-ককাইসকলৰ মাজৰ পাচঁজনক বাচি লৈ তেওঁ ফৰৌণৰ সৈতে পৰিচয় কৰাই দিলে।\n3. ফৰৌণে তেওঁলোকক সুধিলে, “আপোনালোকৰ জীৱিকা কি?” তেওঁলোকে ক’লে, “আমাৰ পূৰ্বপুৰুষসকলৰ দৰে আপোনাৰ এই দাসবোৰ পশুপালক।”\n4. তেওঁলোকে পুনৰ ক’লে, “আমি এই দেশত কিছুকালৰ বাবে থাকিবলৈ আহিছোঁ। কনান দেশত অতিশয় আকাল হোৱাৰ কাৰণে আপোনাৰ এই দাসবোৰৰ পশুৰ জাকে খাবলৈ চৰণীয়া ঠাই পোৱা নাই; সেয়ে দয়া কৰি আপোনাৰ এই দাসবোৰক গোচনত থাকিবলৈ অনুমতি দিয়ক।”\n5. ফৰৌণে যোচেফক ক’লে, “তোমাৰ পিতৃ আৰু তোমাৰ ভাই-ককাইসকল তোমাৰ ওচৰলৈ আহিল।\n6. মিচৰ দেশখনেই তোমাৰ সন্মুখত আছে। দেশৰ সকলোতকৈ উত্তম ঠাইত তোমাৰ পিতৃ আৰু ভাই-ককাইসকলক থাকিবলৈ দিয়া। তেওঁলোক গোচনতে বাস কৰক। তেওঁলোকৰ মাজত কোনো যোগ্য লোকক যদি জানা, তেন্তে মোৰ পশুধনৰো দায়িত্ব তেওঁলোকৰ ওপৰত দিয়া।”\n7. তাৰ পাছত যোচেফে তেওঁৰ পিতৃ যাকোবক আনি ফৰৌণৰ সন্মুখত উপস্থিত কৰিলে। তাতে যাকোবে ফৰৌণক আশীৰ্ব্বাদ কৰিলে।\n8. ফৰৌণে যাকোবক সুধিলে, “আপোনাৰ বয়স কিমান হ’ল?”\n9. যাকোবে ক’লে, “মোৰ আয়ুসৰ যাত্রাকাল এশ ত্ৰিশ বছৰ; মোৰ জীৱনৰ আয়ুস অলপদিনীয়া আৰু দুখজনক। মোৰ পূর্বপুৰুষসকলে যিমান দীর্ঘ দিনলৈকে জীৱন কটাইছিল, মই সিমান আয়ুস পোৱা নাই।”\n10. তাৰ পাছত যাকোবে ফৰৌণক আশীৰ্ব্বাদ কৰি তাৰ পৰা ওলাই গ’ল।\n11. যোচেফে তেওঁৰ পিতৃ আৰু ভাই-ককাইসকলৰ বাবে স্থায়ীভাৱে বসবাসৰ ব্যৱস্থা কৰিলে। ফৰৌণৰ আজ্ঞা অনুসাৰে, মিচৰ দেশৰ আটাইতকৈ উত্তম ঠাই ৰামিচেচৰ অঞ্চলত যোচেফে অধিকাৰ হিচাবে তেওঁলোকক বসতি কৰিবলৈ দিলে।\n12. যোচেফে তেওঁৰ পিতৃ, ভাই-ককাই আৰু পিতৃৰ পৰিয়ালৰ সকলোকে আহাৰ যোগান ধৰিলে, আৰু তেওঁলোকৰ ল’ৰা-ছোৱালীৰ সংখ্যা অনুসাৰে যোগান ধৰিলে।\n13. পাছত আকাল ইমান ভীষণ হ’ল যে, গোটেই দেশৰ কোনো ঠাইতে আহাৰ পাবলৈ নাইকিয়া হ’ল। আকালৰ কাৰণে মিচৰ আৰু কনান দেশ বিধ্বস্ত হৈ পৰিল।\n14. মিচৰ আৰু কনান দেশৰ বাসিন্দাসকলৰ শস্য বিক্রী কৰি পোৱা যি ধন সেই দুই দেশত আছিল, যোচেফে তাক গোটাই ফৰৌণৰ ৰাজকাৰেঙলৈ আনিলে।\n15. যেতিয়া মিচৰ আৰু কনান দেশৰ সকলো ধন শেষ হ’ল, তেতিয়া মিচৰীয়সকলে যোচেফৰ ওচৰলৈ আহি ক’লে, “আমাক শস্য দিয়ক! আমি আপোনাৰ চকুৰ আগতেই মৰিম নেকি? কিয়নো আমাৰ যি ধন আছিল সকলো শেষ হ’ল?”\n16. যোচেফে ক’লে, “তেনেহ’লে তোমালোকৰ পশুধনবোৰ মোক দিয়া; তোমালোকৰ ধন যদি শেষ হ’ল, তেন্তে সেইবোৰৰ সলনিয়েই মই শস্য দিম।”\n17. তেতিয়া লোকসকলে তেওঁলোকৰ সকলো পশুধন যোচেফৰ ওচৰলৈ আনিবলৈ ধৰিলে। ঘোঁৰা, মেৰ-ছাগ, ছাগলী, গৰুৰ জাক আৰু গাধবোৰৰ সলনি তেওঁ তেওঁলোকক শস্য দিলে; এইদৰে পশুবোৰ লৈ যোচেফে সেই বছৰ তেওঁলোকলৈ আহাৰ যোগালে।\n18. সেই বছৰ অন্ত হোৱাত, তাৰ পাছৰ বছৰত লোকসকলে যোচেফৰ ওচৰলৈ আহি ক’লে, “প্রভুৰ ওচৰত আমি লুকাই নাৰাখোঁ যে, আমাৰ সকলো ধন শেষ হ’ল আৰু আমাৰ পশুবোৰো প্ৰভুৰেই হ’ল; এতিয়া শৰীৰ আৰু মাটিৰ বাহিৰে প্ৰভুক দিবলৈ আমাৰ একো নাই।\n19. মাটিৰে সৈতে আমি সকলোবোৰ আপোনাৰ চকুৰ সন্মুখতে বিনষ্ট হ’ম কিয়? সেয়ে আপুনি আমাক আৰু আমাৰ মাটিকো কিনি লওক আৰু তাৰ সলনি আমাক আহাৰ দিয়ক। মাটিয়ে সৈতে আমি সকলো ফৰৌণৰ দাস হৈ থাকিম। তাৰ পাছত আমি যেন নমৰি জীয়াই থাকিব পাৰোঁ, সেই কাৰণে আমাক কিছুমান বীজো দিয়ক; তাতে আমাৰ মাটি ছন পৰি নাথাকিব।”\n20. তেতিয়া যোচেফে মিচৰ দেশৰ সকলো মাটি ফৰৌণৰ বাবে কিনি ল’লে; আকাল ইমান বেছি হ’ল যে, মিচৰীয়সকলে তেওঁলোকৰ নিজ নিজ মাটি বেচি দিব লগীয়া হ’ল। এইদৰে মিচৰ দেশৰ সকলো মাটি ফৰৌণৰ হ’ল।\n21. ফৰৌণৰ দাস হ’বৰ কাৰণে যোচেফে লোকসকলক মিচৰ দেশৰ এক সীমাৰ পৰা অন্য সীমা পর্যন্ত তুলি আনিলে ।\n22. কেৱল পুৰোহিতসকলৰ মাটিহে যোচেফে নিকিনিলে; কিয়নো পুৰোহিতসকলে ফৰৌণৰ পৰা এক অংশ পায় আৰু তাৰেই তেওঁলোক চলে। সেয়ে তেওঁলোকে নিজৰ মাটি নেবেচিলে।\n23. তেতিয়া যোচেফে লোকসকলক ক’লে, “চোৱা, ফৰৌণৰ পক্ষে মই আজি তোমালোকক আৰু তোমালোকৰ মাটি কিনি ললোঁ। এতিয়া এয়া বীজ তোমালোকে লোৱা আৰু গৈ নিজৰ মাটিত খেতি কৰা।\n24. শস্য চপোৱাৰ পাছত শস্যৰ পাঁচ ভাগৰ এভাগ ফৰৌণক অৱশ্যেই দিবা; বাকি চাৰিভাগ হ’লে, মাটিৰ বীজৰ কাৰণে আৰু তোমালোকৰ নিজৰ ও পৰিয়ালৰ সকলো ল’ৰা-ছোৱালীবোৰৰ আহাৰৰ কাৰণে ৰাখিবা।”\n25. তেওঁলোকে ক’লে, “আপুনি আমাৰ প্ৰাণ ৰক্ষা কৰিলে। আপোনাৰ দৃষ্টিত দয়া পালে আমি ফৰৌণৰ দাস হৈ থাকিম।”\n26. পাছত যোচেফে মিচৰৰ ভূমি সম্বন্ধে এই ব্যৱস্থা স্থাপন কৰিলে যে, সকলো শস্যৰ পাঁচ ভাগৰ এভাগ ফৰৌণৰ হ’ব। এইটো ব্যৱস্থা মিচৰ দেশত আজিলৈকে চলি আছে; কেৱল পুৰোহিতসকলৰ মাটিহে ফৰৌণৰ নহ’ল।\n27. ইস্ৰায়েলে মিচৰ দেশৰ গোচনত বাস কৰিবলৈ ধৰিলে। সেই ঠাই অধিকাৰ কৰি তেওঁলোক বহুবংশ হ’ল আৰু অতিশয়ৰূপে বৃদ্ধি পালে।\n28. মিচৰ দেশত যাকোবে সোঁতৰ বছৰ জীয়াই থাকিল। সেয়ে, তেওঁ সৰ্ব্বমুঠ এশ সাতচল্লিশ বছৰ জীয়াই আছিল।\n29. ইস্ৰায়েলৰ মৃত্যুৰ সময় ওচৰ হোৱাত, তেওঁ নিজ পুত্ৰ যোচেফক মাতি আনি ক’লে, “তোমাৰ অনুগ্ৰহ যদি মোলৈ হয়, মোৰ কৰঙন ৰ তলত তোমাৰ হাত ৰাখি মোক কথা দিয়া যে, তুমি মোৰ প্রতি বিশ্বাসী আৰু বিশ্বস্ত হৈ থাকিবা। অনুগ্রহ কৰি মোক মিচৰত মৈদাম নিদিবা।\n30. কাৰণ মই মোৰ পূর্বপুৰুষসকলৰ মৈদামৰ মাজত সমাধিস্থ হ’ব বিচাৰো। তুমি মোৰ মৃতদেহ মিচৰ দেশৰ পৰা বাহিৰ কৰি লৈ গৈ আমাৰ পূর্বপুৰুষসকলক যি ঠাইত মৈদাম দিয়া হৈছিল, সেই ঠাইতে মোকো মৈদাম দিবা।” যোচেফে তেওঁক ক’লে, “আপুনি কোৱাৰ দৰেই মই কৰিম।”\n31. ইস্রায়েলে পুনৰায় ক’লে, “মোৰ ওচৰত শপত খোৱা।” তেতিয়া যোচেফে যাকোবৰ ওচৰত শপত খালে। তাৰ পাছত ইস্ৰায়েল শয্যাৰ মূৰৰ শিতানত মূৰ দোঁৱাই পৰিল।\n1. এইবোৰ ঘটনা ঘটি যোৱাৰ পাছত কোনো এজনে আহি যোচেফক ক’লে, “চোৱা, তোমাৰ পিতৃ নৰিয়াত পৰিছে।” সেয়ে তেওঁ তেওঁৰ দুজন পুত্ৰ, মনচি আৰু ইফ্ৰয়িমক লগত লৈ পিতৃৰ ওচৰলৈ গ’ল।\n2. যেতিয়া যোচেফ গৈ পালে, তেতিয়া কোনো এজনে আহি যাকোবক ক’লে, “চাওক, আপোনাৰ পুত্ৰ যোচেফে আপোনাক চাবলৈ ওচৰলৈ আহিছে।” তেতিয়া ইস্ৰায়েলে বল পালে আৰু শয্যাত উঠি বহিল।\n3. তেতিয়া যাকোবে যোচেফক ক’লে, “সৰ্ব্বশক্তিমান ঈশ্বৰে কনান দেশৰ লুজত মোক দৰ্শন দিলে,\n4. আৰু তেওঁ মোক আশীৰ্ব্বাদ কৰি ক’লে, ‘চোৱা মই তোমাক বহুবংশ কৰিম আৰু অতিশয়ৰূপে বৃদ্ধি কৰিম। মই তোমাৰ পৰাই জাতি সমূহ উৎপন্ন কৰিম আৰু চিৰকাল অধিকাৰ কৰিবৰ অৰ্থে মই তোমাৰ ভাবী-বংশক এই দেশ দিম।\n5. মই মিচৰত তোমাৰ ওচৰলৈ অহাৰ আগতে তোমাৰ যি দুজন পুত্ৰ মিচৰ দেশত জন্মিছে, তেওঁলোকো মোৰেই। ৰূবেণ আৰু চিমিয়োনৰ দৰে ইফ্ৰয়িম আৰু মনচি মোৰেই হ’ব।\n6. তেওঁলোকৰ পাছত তোমাৰ যি সন্তান জন্ম হ’ব, সেই সন্তান সকল হ’লে তোমাৰ হ’ব। সেই দুজন ভায়েক-ককায়েকৰ নাম অনুসাৰেই তেওঁলোকৰ অধিকাৰত তেওঁলোক প্ৰখ্যাত হ’ব।\n7. কিন্তু মোৰ হ’লে, যেতিয়া মই পদ্দনৰ পৰা আহি আছিলোঁ, তেতিয়া ইফ্ৰাথ পাবলৈ কিছু সময় থাকোতেই কনান দেশৰ বাটত ৰাহেল মৰিল। মই বাটত আহি থাকোতেই ইফ্ৰাথ তেওঁক মৈদাম দিলোঁ।”\n8. পাছত ইস্ৰায়েলে যেতিয়া যোচেফৰ পুত্ৰ দুজনক দেখিলে, তেতিয়া তেওঁ সুধিলে, “এওঁলোক কোন?”\n9. তাতে যোচেফে তেওঁৰ পিতৃক ক’লে, “ঈশ্বৰে এই ঠাইত মোক দিয়া, এওঁলোক মোৰ পুত্ৰ।” তেতিয়া ইস্ৰায়েলে তেওঁক ক’লে, “তেওঁলোকক মোৰ ওচৰলৈ লৈ আহা, মই তেওঁলোকক আশীৰ্ব্বাদ দিওঁ।”\n10. বৃদ্ধ হৈ অহাৰ কাৰণে ইস্ৰায়েলৰ চকু দুৰ্ব্বল হৈ পৰিছিল, সেয়ে তেওঁ ভালদৰে দেখা পোৱা নাছিল। পাছত যোচেফে তেওঁলোকক তেওঁৰ ওচৰলৈ লৈ আহিল, তেতিয়া তেওঁ তেওঁলোকক চুমা খালে, আৰু সাবট মাৰি ধৰিলে।\n11. ইস্ৰায়েলে যোচেফক ক’লে, “মই ভাবিছিলোঁ তোমাৰ মুখকেই দেখিবলৈ নাপাম; কিন্তু চোৱা, ঈশ্বৰে মোক তোমাৰ সন্তানকো দেখুৱালে।”\n12. তেতিয়া যোচেফে ইস্ৰায়েলৰ আঠু দুটাৰ মাজৰ পৰা তেওঁলোকক উলিয়াই আনিলে, আৰু মাটিত মুখ লগাই প্ৰণিপাত কৰিলে।\n13. যোচেফে তেওঁলোক দুয়োকো ইস্ৰায়েলৰ ওচৰলৈ আনিলে। ইফ্ৰয়িমক তেওঁৰ সোঁ হাতেৰে ধৰি ইস্ৰায়েলৰ বাওঁহাতলৈ, আৰু মনচিক তেওঁৰ বাওঁ হাতেৰে ধৰি ইস্ৰায়েলৰ সোঁহাতলৈ লৈ আহিল।\n14. কিন্তু ইস্ৰায়েলে তেওঁৰ সোঁ হাত মেলি ইফ্ৰয়িম সৰুটোৰ মুৰত, আৰু বাওঁ হাত মনচিৰ মুৰত দিলে; তেওঁ বুজিবাজি হাত দিলে; কিয়নো মনচি জেষ্ঠ পুত্ৰ।\n15. পাছত তেওঁ যোচেফক আশীৰ্ব্বাদ কৰি ক’লে, “যি ঈশ্বৰৰ সাক্ষাতে মোৰ ওপৰপিতৃ অব্ৰাহাম আৰু ইচহাক চলিছিল, যি ঈশ্বৰে পূৰ্বৰে পৰা আজিলৈকে মোক প্ৰতিপালন কৰি আহিছে,\n16. যি দূতে সকলো আপদৰ পৰা মোক মুক্ত কৰিলে, তেৱেঁই এই ল’ৰাহঁতক আশীৰ্ব্বাদ কৰক। মোৰ নাম আৰু মোৰ ওপৰ-পিতৃ অব্ৰাহাম আৰু ইচহাকৰ নাম এওঁলোকৰ দ্বাৰাই প্ৰখ্যাত হওক। এওঁলোক বাঢ়ি বাঢ়ি পৃথিবীৰ মাজত বহুবংশ হওক।”\n17. পাছত যোচেফে তেওঁৰ বাপেকৰ সোঁ হাত ইফ্ৰয়িমৰ মূৰত দেখি অসন্তোষ পালে; তাতে তেওঁ ইফ্ৰয়িমৰ মূৰৰ পৰা মনচি মূৰত দিবলৈ, বাপেকৰ হাত দাঙি বাপেকক ক’লে,\n18. “এনে নহয় পিতৃ; কিয়নো এওঁহে জ্যেষ্ঠ; এওঁৰেই মূৰত আপোনাৰ সোঁ হাত দিয়ক।”\n19. কিন্তু এই কথাত তেওঁৰ পিতৃ অমান্তি হ’ল আৰু ক’লে, “মোৰ পুত্ৰ মই জানো; মই জানিছোঁ। তেৱোঁ এক জাতি হ’ব আৰু এৱোঁ মহান হ’ব, তথাপিও ইয়াৰ সৰু ভায়েক হ’লে, ইয়াতকৈয়ো মহান হ’ব, আৰু তেওঁৰ বংশই জাতি সমূহৰ মাজত বৃদ্ধি হৈ যাব।”\n20. তেওঁলোকক সেইদিনাই তেওঁ আশীৰ্ব্বাদ কৰিলে আৰু ক’লে, “ইস্ৰায়েলৰ লোকসকলে আশীৰ্ব্বাদ কৰাৰ সময়ত তোমালোকৰ নাম ধৰি ক’ব, ‘ঈশ্বৰে তোমাক ইফ্ৰয়িম আৰু মনচিৰ নিচিনা কৰক’।” এইদৰে তেওঁ মনচিতকৈ ইফ্ৰয়িমক অগ্ৰগণ্য কৰিলে।\n21. পাছত ইস্ৰায়েলে যোচেফক ক’লে, “চোৱা, মই এতিয়া প্ৰায় মৰিবলৈ ওলোৱাৰ নিচিনা; কিন্তু ঈশ্বৰ তোমালোকৰ সঙ্গী হ’ব, আৰু তোমালোকক পুনৰায় তোমালোকৰ ওপৰ-পিতৃসকলৰ দেশলৈ লৈ যাব।\n22. তোমাক মই তোমাৰ ভাই-ককাইসকলতকৈ অধিক দিলোঁ, মোৰ নিজ তৰোৱাল আৰু ধনুৰে ইমোৰীয়াসকলৰ পৰা যি পাহাৰ লৈছিলোঁ, সেয়া মই তোমাক বেচিকৈ দিছোঁ।”\n1. হে যিহোৱা, আৰু কিমান কাল? তুমি চিৰকালেই মোক পাহৰি থাকিবা নেকি? মোৰ পৰা কিমান দিনলৈ তুমি তোমাৰ মুখ লুকুৱাই ৰাখিবা?\n2. কিমান দিনলৈনো মই মোৰ মনৰ মাজত দুখৰ বোজা বহন কৰি প্রতিদিনে অন্তৰত বেদনা লৈ থাকিব লাগিব? কিমান দিনলৈ তুমি মোৰ শত্রুক মোৰ ওপৰত উন্নত কৰি ৰাখিবা?\n3. হে মোৰ ঈশ্বৰ যিহোৱা, মোলৈ দৃষ্টি কৰা, মোক উত্তৰ দিয়া! মোৰ দুচকু আলোকিত কৰা, নহলে মই মৃত্যুনিদ্ৰাত টোপনি যাম।\n4. মোৰ শত্রুৱে তেতিয়া ক’ব, “মই জয়ী হলোঁ;” মই অস্থিৰ হোৱাত শত্রুবোৰে আনন্দ কৰিব।\n5. কিন্তু মই তোমাৰ দৃঢ় প্রেমত ভাৰসা কৰিছোঁ; তুমি মোক পৰিত্রাণ কৰিবা আৰু মোৰ মন আনন্দিত হ’ব।\n6. মই যিহোৱাৰ উদেশ্যে গান গাম, কিয়নো তেওঁ মোলৈ মঙ্গল আচৰণ কৰিছে।\n18. ধাৰ্মিকলোকৰ পথ সূৰ্যদয়ৰ দীপ্তিৰ দৰে, সেয়ে উজ্জলতাৰ পৰা উজ্জলতালৈ গতি কৰে।\n19. দুষ্টবোৰৰ পথ অন্ধকাৰৰ নিচিনা; সিহঁতে কিহত উজুতি খায় তাক নাজানে।\n21. তাৰ পাছত যীচুৱে সেই ঠাই এৰি তুৰ আৰু চীদোন অঞ্চললৈ গ’ল।\n22. সেই ঠাইৰ এগৰাকী কনান দেশীয় মহিলাই আহি চিঞৰি চিঞৰি কবলৈ ধৰিলে “হে প্ৰভু, দায়ুদৰ বংশৰ সন্তান, মোলৈ দয়া কৰক। ভূতে পোৱাৰ বাবে মোৰ ছোৱালী জনীয়ে অতিশয় যন্ত্রণা পাই আছে।”\n23. কিন্তু যীচুৱে তেওঁক একো উত্তৰ নিদিলে। শিষ্য সকলে তেওঁৰ ওচৰলৈ আহি অনুৰোধ কৰি ক’লে, “তাইক বিদায় দিয়ক; কিয়নো তাই চিঞৰি চিঞৰি আমাৰ পাছে পাছে আহি আছে।”\n24. কিন্তু যীচুৱে উত্তৰ দি ক’লে, “মোক আন কোনো মানুহৰ ওচৰলৈ পঠোৱা নাই, কেৱল ইস্ৰায়েল-বংশৰ হেৰোৱা মেৰ ৰ ওচৰলৈহে পঠোৱা হৈছে।”\n25. তাতে মহিলা গৰাকীয়ে আহি যীচুক প্ৰণিপাত কৰি ক’লে, “হে প্ৰভু, মোলৈ দয়া কৰক।”\n26. কিন্তু যীচুৱে উত্তৰ দি ক’লে, “ল’ৰা-ছোৱালীৰ খোৱা বস্তুবোৰ কুকুৰৰ আগত পেলাই দিয়া উচিত নহয়।”\n27. তাই ক’লে, “হয় প্ৰভু, কিন্তু গৰাকীৰ মেজৰ পৰা উফৰি পৰাবোৰ কুকুৰে খাবলৈ পায়।”\n28. তেতিয়া যীচুৱে উত্তৰ দিলে, “হে নাৰী, তোমাৰ বিশ্বাস মহৎ; তোমাৰ ইচ্ছাৰ দৰেই তোমালৈ হওক।” তাতে সেই মুহূৰ্ত্তৰে পৰা মহিলা গৰাকীৰ জীয়েক সুস্থ হ’ল।\n29. তাৰ পাছত যীচুৱে সেই ঠাইৰ পৰা গালীল সাগৰৰ ওচৰলৈ গ’ল। তাতে তেওঁ গৈ এটা পাহাৰৰ ওপৰত উঠি বহিল।\n30. তেতিয়া বহু মানুহৰ দল এটা তেওঁৰ ওচৰলৈ আহিল; তেওঁলোকে খোৰা, অন্ধ, বোবা, কোঙা আৰু অনেক ৰোগীক যীচুৰ চৰণলৈ আনিলে আৰু যীচুৱে তেওঁলোকক সুস্থ কৰিলে।\n31. তাতে সেই লোক সকলে বোবাক কথা কোৱা, কোঙাক সুস্থ হোৱা, খোৰাক খোজ কঢ়া আৰু অন্ধক দৃষ্টি পোৱা দেখি বিস্ময় মানি ইস্ৰায়েলৰ ঈশ্বৰৰ স্তুতি কৰিলে।\n32. পাছত যীচুৱে তেওঁৰ শিষ্য সকলক ওচৰলৈ মাতি ক’লে, “এই লোক সকললৈ মোৰ মৰম লাগিছে; কিয়নো তেওঁলোক মোৰ লগত তিনি দিন ধৰি আছে আৰু তেওঁলোকৰ লগত একো খোৱা বস্তু নাই। তেওঁলোকক লঘোনে বিদায় দিবলৈ মোৰ ইচ্ছা নাই; হয়তো বাটত অসুস্থ হৈ পৰিব পাৰে।”\n33. তেতিয়া শিষ্য সকলে তেওঁক ক’লে, “এনেকুৱা এক নির্জন ঠাইত ইমানবোৰ মানুহক খুৱাবৰ বাবে আমি ইমান পিঠা ক’ত পাম?”\n34. যীচুৱে তেওঁলোকক সুধিলে, “তোমালোকৰ ওচৰত কেইটা পিঠা আছে?” তেওঁলোকে ক’লে, “সাতটা পিঠা আৰু কেইটামান সৰু মাছ আছে।”\n35. তেতিয়া যীচুৱে লোক সকলক মাটিত বহিবলৈ আজ্ঞা দিলে।\n36. তেওঁ সেই সাতোটা পিঠা আৰু মাছকেইটা ললে। তাৰ পাছত ঈশ্বৰক ধন্যবাদ দি সেইবোৰ ভাঙি শিষ্য সকলক দিলে আৰু শিষ্য সকলে খাবৰ বাবে লোক সকলক ভগাই দিলে।\n37. তাতে সকলোৱে খাই তৃপ্ত হ’ল আৰু যি টুকুৰাবোৰ পৰি থাকিল শিষ্য সকলে সেইবোৰ গোটাই সাতটা পাচি পূৰ কৰিলে।\n38. যি সকলে খাইছিল সেই সকলৰ মাজত মহিলা আৰু সৰু ল’ৰা-ছোৱালীৰ উপৰি চাৰি হাজাৰ পুৰুষ আছিল।\n39. তাৰ পাছত যীচুৱে লোক সকলক বিদায় দি নাৱত উঠি মগদনৰ অঞ্চললৈ গ’ল।


ভেনচিত্ৰ - Gonit Sora (গণিত চ'ৰা)\n18 Jan ভেনচিত্ৰ\nPosted at 14:02h in Aptitude test, Articles, Assamese by Gonit Sora\nএখন মহাবিদ্যালয়ৰ ফুটবল, ভলীবল, ক্ৰিকেট আৰু বেডমিন্টন খেলা ছাত্ৰ-ছাত্ৰীসকলক তলৰ ভেনচিত্ৰটোত ক্ৰমে ত্ৰিভূজ, বৰ্গ, বৃত্ত আৰু আয়তৰ সহায়ত বুজোৱা হৈছে।এই ভেনচিত্ৰটোৰ ভিত্তিত তলৰ প্ৰশ্ন সাতটাৰ উত্তৰ উলিয়াওক।\n১) বেডমিন্টন খেলা মুঠ ছাত্ৰ-ছাত্ৰীৰ সংখ্যা কিমান?\nA) ৭৭ B) ৩৩১ C) ৩৪১ D) ৩৫৯\n২) ফুটবল, ক্ৰিকেট আৰু বেডমিন্টন খেলা, কিন্তু ভলীবল নেখেলা ছাত্ৰ-ছাত্ৰীৰ সংখ্যা কিমান?\nA) ৩১৫ B) ৫১ C) ২২ D) ১২১\n৩) ফুটবল, ভলীবল বা ক্ৰিকেট খেলা, কিন্তু বেডমিন্টন নেখেলা ছাত্ৰ-ছাত্ৰীৰ সংখ্যা কিমান?\nA) ২০৬ B) ৩১৫ C) ১৪৬ D) ১৭৯\n৪) কেৱল বেডমিন্টন খেলা ছাত্ৰ-ছাত্ৰীৰ সংখ্যা কিমান?\nA) ৩৪১ B) ১৩০ C) ৮৫ D) ২৯\n৫) বেডমিন্টন বা ক্ৰিকেট খেলা, কিন্তু ফুটবল নেখেলা ছাত্ৰ-ছাত্ৰীৰ সংখ্যা কিমান?\nA) ৩৫৭ B) ৪২৮ C) ২৯৮ D) ৪৮৭\n৬) ভলীবল নেখেলা, কিন্তু ফুটবল আৰু ক্ৰিকেট খেলা ছাত্ৰ-ছাত্ৰীৰ সংখ্যা কিমান?\nA) ২২ B) ০ C) ২৩০ D) ৫১\n৭) ক্ৰিকেট আৰু ফুটবল নেখেলা, কিন্তু ফুটবল আৰু বেডমিন্টন খেলা ছাত্ৰ-ছাত্ৰীৰ সংখ্যা কিমান?\nA) ১৯৮ B) ৯৬ C) ২০৬ D) ৬২\nকিছুসংখ্যক ছাত্ৰ-ছাত্ৰীয়ে এটা পৰীক্ষাত বিজ্ঞান, গণিত, সাহিত্য, বুৰঞ্জী আৰু ৰাজনীতি —এই পাঁছটা বিষয়ৰ পৰীক্ষা দিছিল। তলৰ ভেনচিত্ৰটোত, বিজ্ঞানত ৬০% তকৈ অধিক নম্বৰ পোৱা ছাত্ৰ-ছাত্ৰীক সমবাহু-ত্ৰিভূজেৰে বুজোৱা হৈছে। ঠিক তেনেদৰে বৃত্তই গণিতত ৬০% তকৈ অধিক নম্বৰ পোৱা, বৰ্গই সাহিত্যত ৬০% তকৈ অধিক পোৱা, আয়তক্ষেত্ৰই বুৰঞ্জীত ৬০% তকৈ অধিক পোৱা আৰু উপবৃত্তই ৰাজনীতিত ৬০% তকৈ অধিক নম্বৰ পোৱা ছাত্ৰ-ছাত্ৰীক বুজাইছে। ভেনচিত্ৰটোৰ ভিত্তিত তলৰ প্ৰশ্নসমূহৰ উত্তৰ দিয়ক।\n৮) অন্ততঃ এটা বিষয়ত কিমান সংখ্যক ছাত্ৰ-ছাত্ৰীয়ে ৬০% তকৈ অধিক নম্বৰ পাইছিল?\nA) ২২ B) ১১৮ C) ৩৭১ D) ৬৯৫\n৯) গণিত আৰু সাহিত্যত ৬০% তকৈ বেছি নম্বৰ পোৱা, কিন্তু বিজ্ঞান আৰু ৰাজনীতিত নোপোৱা ছাত্ৰ-ছাত্ৰীৰ সংখ্যা কিমান?\nA) ১০৮ B) ৮১ C) ১১৭ D) ৩৬\n১০) আটাইকেইটা বিষয়তে ৬০% তকৈ অধিক পোৱা ছাত্ৰ-ছাত্ৰীৰ সংখ্যা কিমান?\nA) ৬৯৫ B) ৫০০ C) ৩৭১ D) ০\n১১) গণিত, সাহিত্য আৰু বুৰঞ্জীত ৬০% তকৈ অধিক পোৱা, কিন্তু ৰাজনীতিত নোপোৱা ছাত্ৰ-ছাত্ৰীৰ সংখ্যা কিমান?\nA) ২১ B) ২১৮ C) ১৬৫ D) ২৩\n১২) গণিতত ৬০% তকৈ অধিক পোৱা, কিন্তু বিজ্ঞান আৰু সাহিত্যত নোপোৱা ছাত্ৰ-ছাত্ৰীৰ সংখ্যা কিমান?\nA) ৭৭ B) ১৮৭ C) ৬৮ D) ১৭৮\n১৩) গণিত, সাহিত্য বা বুৰঞ্জীত কোনোটোতে ৬০% তকৈ অধিক নোপোৱা ছাত্ৰ-ছাত্ৰীৰ সংখ্যা কিমান?\nA) ১২ B) ৩১ C) ৪৩ D) ৫২\n১৪) বিজ্ঞান আৰু ৰাজনীতিত ৬০% তকৈ অধিক নোপোৱা, কিন্তু গণিতত পোৱা ছাত্ৰ-ছাত্ৰীৰ সংখ্যা কিমান?\nA) ১০৯ B) ১৮৭ C) ৯২ D) ১১৮\n১৫) সাহিত্য আৰু ৰাজনীতিত ৬০% তকৈ অধিক নোপোৱা, বাকী সকলোতে ৬০% তকৈ অধিক পোৱা ছাত্ৰ-ছাত্ৰীৰ সংখ্যা কিমান?\nA) ১৪১ B) ৩৬৪ C) ১৭ D) ৪৩\n১) C ২) C ৩) D ৪) C ৫) C ৬) A ৭) D ৮) C ৯) B ১০) D ১১) A ১২) A ১৩) C ১৪) D ১৫) C


তিনিদিনত মুখ্যমন্ত্ৰী সাহার্য পুঁজিলৈ কিয় আৰু কিমান পুঁজি আগবঢ়ালে শক্তি বিভাগে? - The Cross Current\nশক্তিহীন নহয় শক্তি বিভাগ৷ বিদ্যুৎ যোগানত ব্যর্থ হ’লেও তিনিদিনত দুবাৰকৈ সাহার্য দিবলৈ সক্ষম হল শক্তি বিভাগ৷ তিনিদিনত মুখ্যমন্ত্ৰী সাহার্য পুঁজিলৈ কিয় আৰু কিমান পুঁজি আগবঢ়ালে শক্তি বিভাগে?\nস্বতন্ত্ৰতাৰ বাবে সহযোগিতাৰ প্ৰয়োজন ৷ আমাক আৰ্থিকভাৱে সহযোগ কৰিব পাৰে তলৰ লিংকত ক্লিক কৰি – https://rzp.io/l/ZrpLsROos Visit: https://thecrosscurrent.in/ Follow Us Facebook: https://www.facebook.com/TheCrossCurrent YouTube: https://www.youtube.com/c/TheCrossCurrentYoutube Instagram: https://www.instagram.com/crosscu Twitter: https://twitter.com/CurrentCross #BJPGovernment #HimantaBiswaSarma #CMfunds #ElectricitySupply #ElectricityDepartment #bimalbora #nanditagorlosa #JatinBora #thecrosscurrent @The CrossCurrent


xukhdukh.com September 05, 2015 goodnews, ভাল খবৰ,\n১. ডিব্ৰুগড় বিশ্ববিদ্যালয়ত অনুষ্ঠিত এক বঁটা প্ৰদান অনুষ্ঠানত কালি দেশৰ ২৪গৰাকী সাহিত্যিকক সাহিত্য অকাডেমিৰ অনুবাদ বঁটা প্ৰদান কৰা হয়। অসমৰ বিপুল দেউৰীয়ে ‘দ্য ইমৰটেলছ অৱ মেলুহা’ আৰু বড়ো ভাষালৈ ‘গীতাঞ্জলি’ৰ অনুবাদৰ বাবে সুৰথ নাৰ্জাৰীয়ে এই বঁটা লাভ কৰিছে।\n২. প্ৰথমবাৰৰ বাবে অসমীয়া ভাষাত পদ্য আকাৰত শ্ৰীমদ্ভাগৱত গীতা অনুবাদ কৰি উলিয়াইছে বৰ্তমান বৃন্দাবন নিবাসী শান্তনু ভট্টাচাৰ্যই। মূল সংস্কৃতিৰ পৰা অনুবাদ কৰা গ্ৰন্থখন অহা মাহত প্ৰকাশ কৰা হব বুলিও জানিব পৰা গৈছে।\n৩. আজি দেশজুৰি পালিত হৈছে শিক্ষক দিৱস। অসম চৰকাৰে ৮৫গৰাকী পাৰদৰ্শী শিক্ষক আৰু ২৭গৰাকী কৃতী শিক্ষকক সম্বৰ্ধনা জনায় আৰু তেখেতসকলৰ সৈতে মত বিনিময় কৰে মুখ্যমন্ত্ৰীয়ে। অসমত শিক্ষাৰ মান উন্নত কৰাৰ বাবে প্ৰাথমিক শিক্ষা পৰিষদ গঠন কৰিব বুলিও মুখ্যমন্ত্ৰীয়ে সুখবৰ বেকত কৰে। কালি প্ৰধানমন্ত্ৰীয়েও দেশৰ ৯খন ৰাজ্যৰ ৮৬০গৰাকী শিক্ষাৰ্থী-শিক্ষকেৰে ১০৫মিনিট ভিডিঅ’ কনফাৰেন্সিং যোগে আলাপ কৰে।\n৪. আমেৰিকাৰ সন্মানীয় ‘ৰাষ্ট্ৰীয় মানৱতা মেডেল’ৰ বাবে নিৰ্বাচিত হৈছে ভাৰতীয় মূলৰ মাৰ্কিন লেখিকা ঝুম্পা লাহিড়ী। অহা সপ্তাহত ৰাষ্ট্ৰপতি বৰাক ওবামাই এই বঁটা প্ৰদান কৰিব।\n৫. গুৱাহাটীৰ ‘নৃত্যাঞ্জলী একাডেমী’ৰ উদ্যোগত আৰু সাংস্কৃতিক সঞ্চালকালয়ৰ সহযোগত ৰবীন্দ্ৰ ভৱনত আয়োজিত হৈছে পঞ্চাশদিনীয়াকৈ ‘বৰ্ণ’ নামৰ এখনি প্ৰদৰ্শনী। বিশিষ্ট শিল্পী প্ৰবীণ কুমাৰ নাথৰ চিত্ৰৰ প্ৰদৰ্শন এই প্ৰদৰ্শনীৰ অংশ হব বুলিও বাতৰি প্ৰকাশ পাইছে।\n৬. যোৰহাটৰ বিশিষ্ট শিল্পী ডঃ ৰঞ্জিত বৰুৱাই নিৰ্মাণ কৰি উলিওৱা শ্ৰীমন্ত শংকৰদেৱৰ পূৰ্ণ অৱয়বৰ প্ৰতিমূৰ্তিটো কোঁচ বিহাৰৰ মধপুৰ সত্ৰত আজি প্ৰতিষ্ঠা কৰা হৈছে।মূৰ্তিটো সাত ফুট ওখ বুলিও জানিব পৰা গৈছে।\n৭. ভাৰতীয় চিকিতসা সন্থাৰ তেজপুৰ শাখাই কালি লোকবন্ধু দিৱস উদযাপন কৰাৰ লগতে শাখাৰ স্থায়ী ভৱন প্ৰাংগণত লোকবন্ধু, মানৱ-দৰদী ডাঃ ভুৱনেশ্বৰ বৰুৱাৰ এটা আৱক্ষ মূৰ্তি স্থাপন কৰি উন্মোচন কৰাৰ সুখবৰ।\n৮. অসম ডাউন টাউন বিশ্ববিদ্যালয়ৰ দ্বিতীয় সমাবৰ্তনখনি কালি অনুষ্ঠিত হয়। ৰাজ্যপালৰ সৈতে অনুষ্ঠানত অংশ লয় কেন্দ্ৰীয় ক্ৰীড়ামন্ত্ৰী সৰ্বানন্দ সোনোৱালেও। ১৮৭ গৰাকী শিক্ষাৰ্থীক ডিগ্ৰী প্ৰদান কৰা হয়।ফাৰ্মাচী বিভাগৰ পবিত্ৰ বৰা আৰু ট্ৰমা, ইমাৰ্জেন্সি এণ্ড ডায়জেষ্টাৰ মেনেজমেণ্টৰ উগ্যেন ৱানগাৰ্ডক কৰ্তৃপক্ষই ২০১৫বৰ্ষৰ সোণৰ পদক প্ৰদান কৰে। অনুষ্ঠানত সন্মানীয় ‘ডক্টৰ অৱ চাইন্স’ সন্মান গ্ৰহণ কৰে ভাৰতৰত্ন চিআনআৰ ৰাওদেৱেও।\n৯. বেংককত চলি থকা এছিয়ান বক্সিং চেম্পিয়নশ্বিপত ব্ৰঞ্জৰ পদক জয় কৰিছে অসমৰ শিৱ থাপাই। ছেমিফাইনেলত পৰাজিত হোৱা শিৱই ইতিমধ্যে বিশ্ব বক্সিং চেম্পিয়নশ্বিপৰ বাবেও যোগ্যতা অৰ্জন কৰিছে।\n১০. গুৱাহাটী বিশ্ববিদ্যালয়ৰ বাংলা বিভাগৰ নতুন লাইব্ৰেৰীটো কালি উন্মোচন কৰে উপাচাৰ্যই। অনুষ্ঠানতে প্ৰাক্তন অধ্যাপক সুকুমাৰ বিশ্বাসৰ এখন গ্ৰন্থও উন্মোচিত হয়। প্ৰয়াত প্ৰদীপ ভাদুৰীৰ পত্নীয়ে তেখেতৰ সংগৃহীত বহুমূলীয়া গ্ৰন্থ সম্ভাৰো লাইব্ৰেৰীলৈ দান কৰিছে। এই গ্ৰন্থাগাৰত ৩৫০০ গ্ৰন্থ থকা বুলি জানিব পৰা গৈছে।


পঁচতি উৎসৱ - অসমীয়া ৱিকিপিডিয়া\n(পচতি উৎসৱৰ পৰা পুনঃনিৰ্দেশিত)\nপঁচতি পঁচতি শব্দৰ সাধাৰণ অৰ্থ হ’ল - ল'ৰা-ছোৱালী ভূমিষ্ঠ হোৱাৰ পাঁচ দিনৰ দিনা কৰা জন্ম কৃত্য। পিছে পঁচতি বুলিলে আমি সাধাৰণ শিশুৰ জন্মৰ পঞ্চম দিৱসৰ উৎসৱক নুবুজো-বুজো চিৰশিশু শ্ৰীকৃষ্ণৰ জন্মাষ্টমীৰ পাঁচদিনৰ পাছত উদ্যাপিত উৎসৱটোকহে।জন্মাষ্টমীৰ পৰৱৰ্তী দিনটো নন্দোৎসৱৰূপে জনা যায়; কাৰণ সেইদিনা নন্দৰ পুৰীত উৎসৱৰ আয়োজন কৰা হৈছিল। পঁচতি নন্দোৎসৱৰ পৰৱৰ্তী উৎসৱ। সাধাৰণতে পঁচতি উৎসৱ জন্মাষ্টমীৰ পাঁচদিনত পাতিব লাগে কোনো কোনো ঠাইত নন্দোৎসৱ অথবা তাৰ পাছদিনাই এই উৎসৱ উদ্‌যাপন কৰা দেখা যায়। পঁচতি আইসকলৰ উৎসৱ। নাট-ভাওনাৰ ভালেখিনি লক্ষণ ইয়াত বিদ্যমান। ইয়াৰ নায়িকা যশোদা। গৰ্গমুনি, পুতনা, গোপ- গোপী আদি পাৰ্শ্ব চৰিত্ৰ। যশোদাৰ ভাও লোৱা তিৰোতাগৰাকী ব্ৰতত থকা প্ৰয়োজন। তেওঁ পুত্ৰৰ সৈতে ৰঙ্গমঞ্চৰ একাষত বহে। ছয়জনী সৰু ছোৱালীয়ে হাতত চাউল, আৰু লাড়ু লৈ ৰঙ্গমঞ্চলৈ আহি যশোদাৰ চাৰিওফালে প্ৰদক্ষিণ কৰি তেওঁৰ মূৰত চাই ছটিয়ায়। নন্দ জায়াই এবাৰ প্ৰদক্ষিণৰ গোপী এজনীৰপৰা ফল এটি গ্ৰহণ কৰি সেই কৃষ্ণলৈ আগবঢ়ায়। হাতত পুথি-পাঁজি লৈ শ্ৰীকৃষ্ণৰ নামকৰণ উপলক্ষে গৰ্গমুনিয়ে প্ৰবেশ কৰাৰ লগে লগে তিৰোতাসকলে শ্ৰীকৃষ্ণৰ গালৈ হালধি পানী ছটিয়াবলৈ আৰম্ভ কৰে। তিৰোতাসকল হালধিৰ পানীত তিতি জুৰুলি জুপুৰি হয়। ইমানতে শেষ হয় আগ পঁচতি উৎসৱ। আবেলি আৰম্ভ হয় পিছ পঁচতিৰ। পুতনাবধ এই অংশৰ এই আকৰ্ষণ বিন্দু।\nজন্ম সম্পৰ্কীয় উৎসৱ, ভাৰতীয় উৎসৱ\nপুৰণি অসমীয়া সাহিত্যত পঁচতিউৎসৱৰ আলমত দুখনি নাট পোৱা যায়। তাৰে। এখনৰ ৰচয়িতা হ’ল কামৰূপৰ ওপৰভাগ মৌজাৰ কঁহাৰজাৰ (ঝাৰ) গাঁৱৰ দ্বিজ ৰমাকান্ত। নাটখনিত আদ্য দশমৰপ্ৰভাৱ মচিব নোৱাৰা। দ্বিতীয়খনি পঁচতিৰ ৰচয়িতা হ'ল। মাধৱ দত্ত। নাটখনিৰ বিষয় বস্তুত আছে-শ্ৰীকৃষ্ণৰ জন্ম, দৈৱকী বসুদেৱৰ স্তুতি, জন্মোৎসৱ আৰু পুতনা বধ। ড॰ বিৰিঞ্চি কুমাৰ বৰুৱাৰ মতে, পঁচতি গোৱা দস্তুৰটো প্ৰাক শংকৰ যুগৰেপৰা চলি অহা। মহাপুৰুষ শংকৰদেৱে ইয়াত নতুন ৰহণ চৰায়। অসমৰ সত্ৰসমূহত এই পঁচতি উৎসৱ উলহ-মালহেৰে পালন কৰা হয়।\nভগৱান শ্ৰীকৃষ্ণৰ নামকৰণৰ লগত জড়িত এই পঁচতি বা বোকা ভাওনা উপলক্ষে এটা গাঁত খান্দি তাত বোকা সৃষ্টি কৰি সৰু সৰু ল’ৰাবোৰে নাৰিকল দলিয়াই টনা-টনি কৰি আনন্দ কৰে। লগতে সৰু সৰু ল’ৰাবোৰে কৃষ্ণৰ ভাও লৈ নৃত্য প্ৰদৰ্শন কৰে। তদুপৰি থানৰ ভকতসকলে পুৰাণখ্যাত নন্দ, যশোদা আদি বিভিন্ন চৰিত্ৰৰ ভাও লয়।\n↑ মণ্টুৰাম দাস,দৈনিক অসম. "বৰপেটা সত্ৰৰ পচতি". http://as.vikaspedia.in/education/9859b89ae9f0-9b89829b89cd9959c39a49bf/9ac9f09aa9c799f9be-9b89a49cd9f09f0-9aa99a9a49bf.\n↑ অসমৰ সংস্কৃিত কোষ, ড॰ নাৰাষণ দাস, পৰমানন্দ ৰাজবংশী, প্ৰাগজ্যোতিষ মহাবিদ্যালয়, দ্বিতীয় প্ৰকাশ, ২০১৪, পৃষ্ঠা-৩৭৫,\n↑ অসমৰ সংস্কৃিত কোষ, পৃষ্ঠা-৩৭৫\n↑ "সৰভোগৰ গৰখীয়া গোসাঁই থানত বোকা ভাওনা পালন". ৬ চেপ্টেম্বৰ, ২০১৮. https://janambhumi.in/VFdwUk0wMTZhejA9/%E0%A6%B8%E0%A7%B0%E0%A6%AD%E0%A7%8B%E0%A6%97%E0%A7%B0-%E0%A6%97%E0%A7%B0%E0%A6%96%E0%A7%80%E0%A7%9F%E0%A6%BE-%E0%A6%97%E0%A7%8B%E0%A6%B8%E0%A6%BE%E0%A6%81%E0%A6%87-%E0%A6%A5%E0%A6%BE%E0%A6%A8%E0%A6%A4-%E0%A6%AC%E0%A7%8B%E0%A6%95%E0%A6%BE-%E0%A6%AD%E0%A6%BE%E0%A6%93%E0%A6%A8%E0%A6%BE-%E0%A6%AA%E0%A6%BE%E0%A6%B2%E0%A6%A8.html.\n"https://as.wikipedia.org/w/index.php?title=পঁচতি_উৎসৱ&oldid=231624"ৰ পৰা সংকলিত\nLast edited on 25 May 2020, at 18:37\nআন একো উল্লেখ নাথাকিলে এই বিষয়বস্তু CC BY-SA 3.0 ৰ আওতাত উপলব্ধ। এই পৃষ্ঠাটোৰ সংক্ষিপ্ত ইউ.আৰ.এল. : https://as.wikipedia.org/?curid=54488।


এইবাৰ টিকট কাৰ? বিশ্লেষণৰ বিষয় - পূৱ গুৱাহাটী সমষ্টি | Headline8\nby admin July 18, 2020, 8:05 am 1.6k Views\nহেডলাইন৮ ডেস্কঃ হাতত নাই ৩৬৫ দিন । অৰ্থাৎ এবছৰ । ইতিমধ্যে শাসক বিৰোধী উভয়ে ২০২১ৰ নিৰ্বাচনৰ ৰণ শিঙা বজাইছে । ক’ৰোনা মহামাৰীৰ লকডাউনৰ সময়তেই অসমৰ শাসনাধিষ্ঠ ভাৰতীয় জনতা পাৰ্টীয়ে ভাৰ্চুৱেল ৰেলীৰ আয়োজন কৰিছে । শদিয়াৰ পৰা ধুবুৰীলৈ জনসম্পৰ্ক অভিযান আৰম্ভ কৰিছে । পিছ পৰি ৰোৱা নাই বিৰোধী দলসমূহো । দৰিদ্ৰ তথা দুৰ্গতক সাহায্য দিয়াৰ নামতো পৰোক্ষভাৱে নামি পৰিছে নিৰ্বাচনী ৰাজনীতিত । এইখিনি সময়তেই ৰাজ্যখনৰ এটা বিশেষ সমষ্টি চৰ্চাৰ কেন্দ্ৰ বিন্দু হৈ পৰিছে ।\nকিন্ত এই সমষ্টিতো কি?\nকিয় চৰ্চাৰ কেন্দ্ৰ বিন্দু হৈ পৰিছে এই সমষ্টিটো?\nহয়, এই সমষ্টিটো হ’ল পূব গুৱাহাটী\nসমষ্টিটোৰ বৰ্তমানৰ বিধায়ক মন্ত্ৰী সিদ্ধাৰ্থ ভট্টাচাৰ্য\nকিন্তু হঠাৎ নিৰ্বাচনী প্ৰেক্ষাপটত সমষ্টিতো চৰ্চাৰ কিয় কেন্দ্ৰ বিন্দু হৈ পৰিছে ?\nমন্ত্ৰী সিদ্ধাৰ্থ ভট্টাচাৰ্যৰ এই সমষ্টিটোত এইবাৰ চকু মুখ্যমন্ত্ৰীৰ আইন উপদেষ্টা তথা বিজেপিৰ জেষ্ঠ নেতা শান্তনু ভৰালীৰ । তেওঁ ইতিমধ্যে কেইবাবাৰো এই সমষ্টিটোৰ টিকটৰ বিজেপিৰ শক্তিশালী দাবীদাৰ আছিল । কিন্তু ২০১৬ চনৰ বিধান সভা নিৰ্বাচনত তদানীন্তন প্ৰদেশ বিজেপিৰ সভাপতি হিচাবে মন্ত্ৰী সিদ্ধাৰ্থ ভট্টাচাৰ্যই এই সমষ্টিটোৰ টিকট পাবলৈ সক্ষম হৈছিল । আৰু তেওঁ জয়লাভো কৰিছিল ।কিন্তু সোণোৱাল মন্ত্ৰী সভাত তেওঁ স্থান পাবলৈ সক্ষম হোৱা নাছিল । সেয়ে দল আৰু চৰকাৰৰ ওপৰত তেওঁ দীৰ্ঘদিন ধৰি খড়গহস্ত হৈ আছিল । কিন্তু অৱশেষত সোণোৱাল মন্ত্ৰী সভাৰ প্ৰথমটো সম্প্ৰসাৰণতেই তেওঁ কেবিনেট মন্ত্ৰীত্ব লাভ কৰি শিক্ষাৰ দৰে গুৰুত্বপূৰ্ণ বিভাগ লাভ কৰিবলৈ সক্ষম হৈছিল । কিন্তু বিভাগ পৰিচালনাত ব্যৰ্থতা আৰু দলীয় নেতা-কৰ্মীৰ ব্যাপক অভিযোগৰ বাবে চলিত বৰ্ষৰ জানুৱাৰী মাহত হোৱা সোণোৱাল মন্ত্ৰী সভাৰ দ্বিতীয়টো সম্প্ৰসাৰণত তেওঁৰ পৰা শিক্ষা দপ্তৰ কাটি নি হিমন্ত বিশ্ব শৰ্মাৰ ওপৰত অৰ্পণ কৰা হৈছিল ।\nকিন্তু এতিয়া দলে তেওঁক পাখি কটা অভিযান আৰম্ভ কৰিছে ।\nএই ক্ষেত্ৰত সৰ্বাধিক ভূমিকা গ্ৰহণ কৰিছে দলৰ অভিভাৱক সংগঠন আৰএছএছে (RSS) ।\nমন্ত্ৰী সিদ্ধাৰ্থ ভট্টাচাৰ্যক দলে মনোনিবেশ কৰিবলৈ দিছে বৰক্ষেত্ৰী বিধান সভা সমষ্টিত ।\nএই সমষ্টিটোৰ বৰ্তমানৰ বিধায়ক আকৌ বিজেপি দলৰেই নাৰায়ণ ডেকা ।\nএই বৰক্ষেত্ৰী সমষ্টিৰেই মূল নিবাসী সিদ্ধাৰ্থ ভট্টাচাৰ্যৰ পৰিয়াল ।\nসেয়ে দলে বৰক্ষেত্ৰী সমষ্টিত নাৰায়ণ ডেকাক ফেৰ মাৰি দলীয় টিকট আনিবলৈ পৰামৰ্শ আগবঢ়াইছে মন্ত্ৰী ভট্টাচাৰ্যক ।\nমন্ত্ৰী ভট্টাচাৰ্যই বৰক্ষেত্ৰী সমষ্টিলৈ চকু দিয়াত ইতিমধ্যে নিদ্ৰাহৰণ হৈছে বৰ্তমানৰ বিধায়ক নাৰায়ণ ডেকাৰ । ইয়াৰ লগতে মুখ্যমন্ত্ৰীৰ আইন উপদেষ্টা শান্তনু ভৰালীয়ে পূব-গুৱাহাটী সমষ্টিলৈ চকু দিয়াত এক প্ৰকাৰ মূৰৰ কামোৰণিৰ সৃষ্টি হৈছে মন্ত্ৰী ভট্টাচাৰ্যৰ । ২০২১ৰ নিৰ্বাচনক কেন্দ্ৰ কৰি শাসকীয় দলটোৰ ভিতৰত যে এখন বঙহৰ লগত বঙহৰ যুঁজ হ’ব সেয়া নিশ্চিত । কিন্তু নিৰ্বাচনী ৰাজনীতিত শেষ হাঁহি কোনে মাৰিবলৈ সক্ষম হব সেয়া স্বাভাৱিক অৰ্থতেই লক্ষণীয় হ’ব ।\nPrevious article Intense Rainfall Spell Expected Over The Northern and Northeastern Parts Of India During 18-21 July\nNext article Bharat Biotech Starts Phase 1 Human Clinical Trial of Covaxin Vaccine\nBharat Biotech Starts Phase 1 Human Clinical Trial of Covaxin Vaccine


ৰক্তচাপ - অসমীয়া ৱিকিপিডিয়া\nৰক্ত সঞ্চালনৰ সময়ত ৰক্তবাহী নলীকাৰ বেৰত সৃষ্টি হোৱা চাপকেই ৰক্তচাপ (ইংৰাজী: Blood Pressure) বোলা হয়। শিৰাবোৰে হৃদয়ৰ পৰা পাম্প কৰা বা ঠেলি পঠিওঁৱা তেজবোৰ টিছু আৰু আন অংগলৈ কঢ়িয়াই নিয়ে। হৃদয়ে শিৰাবোৰেৰে তেজ ঠেলি পঠিয়াওঁতে শিৰাবোৰে তেজ প্ৰবহন কৰাৰ প্ৰতিক্ৰিয়াৰ ফলতে ৰক্তচাপৰ সৃষ্টি হয়।\nএজন ব্যক্তিৰ ৰক্তচাপ প্ৰকুঞ্চন/অনুশিথিলন (ছিষ্ট'লিক/ডায়াষ্ট'লিক) ৰক্তচাপৰ হিচাপত প্ৰকাশ কৰা হয়। উদাহৰণস্বৰূপে, ১২০/৮০। ছিষ্ট'লিক ৰক্তচাপে (উচ্চতম সংখ্যা) হৃদয়ে তেজ পাম্প কৰি পঠিয়াওঁতে শিৰাৰ ওপৰত পৰা চাপ বুজায়। ডায়াষ্ট'লিক ৰক্তচাপে (নিম্নতম সংখ্যা) দুবাৰ পাম্প কৰাৰ মাজৰ সময়খিনিত শিৰাৰ ওপৰত থকা চাপৰ পৰিমাণ বুজায়। হৃদয়ে তেজ পাম্প কৰাৰ সময়ত ৰক্তচাপ সদায় বেছি থাকে।\nএজন স্বাস্থ্যৱান লোকৰ ছিষ্ট'লিক ৰক্তচাপ ৯০ৰ পৰা ১২০ মিলিলিটাৰ পাৰাস্তম্ভৰ ভিতৰত থাকে (mm Hg)। স্বাভাৱিক ডায়াষ্ট'লিক ৰক্তচাপ ৬০ৰ পৰা ৮০ মিলিলিটাৰ পাৰাস্তম্ভৰ ভিতৰত থাকে। বৰ্তমান নিৰ্ণিত দিকদৰ্শণ মতে স্বাভাৱিক ৰক্তচাপ ১২০/৮০তকৈ কম থকা উচিত।\n1 নিম্ন ৰক্তচাপ\n2 উচ্চ ৰক্তচাপ\nনিম্ন ৰক্তচাপ[সম্পাদনা কৰক]\nনিম্ন ৰক্তচাপত (হাইপ’টেনচন) অতি কম পৰিমাণৰ তেজ শিৰাৰে প্ৰৱাহিত হোৱাৰ ফলত কিছুমান লক্ষণ আৰু উপসৰ্গই দেখা দিয়ে। তেজ প্ৰৱাহৰ পৰিমাণ অতি কম হোৱাৰ ফলত শৰীৰৰ গুৰুত্বপূৰ্ণ অংগ, যেনে মগজু, হৃদয়, কিডনী আদিলৈ অক্সিজেন আৰু পুষ্টিৰ যোগান কমি যায়। ইয়াৰ ফলত উক্ত অংগবোৰে উপযুক্তভাৱে কাম-কাজ কৰিব নোৱাৰে আৰু স্থায়ী ক্ষতি হ’ব পাৰে।\nউচ্চ ৰক্তচাপ আৰু নিম্ন ৰক্তচাপৰ নিৰ্ণয় তেজ কমকৈ পৰিবাহিত হোৱাৰ ফলত হোৱা লক্ষণ আৰু উপসৰ্গৰ ভিত্তিত কৰা হয়- প্ৰকৃত ৰক্তচাপৰ সংখ্যাগত জোখৰ পৰীক্ষাৰ দ্বাৰা নহয়। কোনো ব্যক্তিৰ যদি ৰক্তচাপ ৯০/৫০ থাকে আৰু নিম্ন ৰক্তচাপ ধৰণৰ লক্ষণ বা উপসৰ্গ দেখা নাযায়, তেন্তে নিম্ন ৰক্তচাপ নাই বুলি ধৰা হয়। আকৌ, কোনো স্বাভাৱিকভাৱে উচ্চ ৰক্তচাপ থকা লোকৰ যদি ৰক্তচাপ ১০০/৬০ লৈ নামে তেন্তে নিম্ন ৰক্তচাপৰ লক্ষণে দেখা দিয়ে।\nমূৰ ঘূৰোৱা, অৱশ লগা আদিবোৰ নিম্ন ৰক্তচাপৰ বাবে হোৱা লক্ষণ। ইয়াক অৰ্থষ্টেটিক হাইপ’টেনচনো বোলা হয়। স্বাভাৱিক ব্যক্তিয়ে ঠিয় হৈ থকাৰ ফলত হোৱা নিম্ন ৰক্তচাপ কমিব পাৰে। কৰনেৰী ধমনীলৈ তেজ প্ৰৱাহিত কৰিব পৰাকৈ যদি ৰক্তচাপ নাথাকে তেন্তে ব্যক্তিৰ বুকুৰ বিষ হ’ব পাৰে বা হৃদযন্ত্ৰ বিকলো হ’ব পাৰে। কিডনীলৈ পৰ্য্যাপ্ত পৰিমাণৰ তেজ চলাচল নকৰিলে কিডনীয়ে শৰীৰৰ বৰ্জিত পদাৰ্থবোৰ আতঁৰাব নোৱাৰে। উদাহৰণস্বৰূপে, ইউৰিয়া আৰু ক্ৰিয়েটিনিল। ফলত এইবোৰৰ মাত্ৰা তেজত বৃদ্ধি পায়। কিডনি, যকৃত, হাওঁফাওঁ, হৃদয় আৰু মগজুৰ দৰে গুৰুত্বপূৰ্ণ অংগবোৰলৈ প্ৰয়োজনীয় তেজ প্ৰৱাহিত নোহোৱাৰ ফলত ঘনাই শ্বাস বন্ধ হ’ব পাৰে। ই কেতিয়াবা প্ৰাণঘাটিও হৈ পৰিব পাৰে।\nউচ্চ ৰক্তচাপ[সম্পাদনা কৰক]\nতেজৰ চাপ ১৩০/৮০তকৈ অধিক হ’লে উচ্চ ৰক্তচাপ বুলি ধৰা হয়। উচ্চ ৰক্তচাপ বা হাইপাৰটেনচন মানে ধমনীত উচ্চচাপৰ সৃষ্টি হোৱা। উচ্চ ৰক্তচাপে অত্যধিক মানসিক চাপ নুবুজায়। অৱশ্যে আবেগিক চাপ আৰু হেঁচাই ক্ষণস্থায়ীভাৱে ৰক্তচাপ বৃদ্ধি কৰিব পাৰে। স্বাভাৱিক ৰক্তচাপ ১২০/৮০; ১২০/৮০ আৰু ১৩৯/৮৯ৰ মাজৰ ৰক্তচাপক প্ৰাক-হাইপাৰটেনচন বোলা হয়। আৰু ১৪০/৯০ বা ইয়াতকৈ বেছি হ’লে উচ্চ ৰক্তচাপ হয়। উচ্চ ৰক্তচাপৰ ফলত হৃদয়, কিডনী আদিত ৰোগ হোৱাৰ সম্ভাৱনা বৃদ্ধি পায়। ধমনীবোৰ টান হৈ পৰিব পাৰে, চকু আৰু মগজুৰ ক্ষতি হ'ব পাৰে। উচ্চ ৰক্তচাপ নিৰ্ণয়ৰ বাবে সময়ে সময়ে পৰীক্ষা কৰাটো অতি প্ৰয়োজনীয় কথা। ইয়াৰ ফলত ৰক্তচাপ নিয়ন্ত্ৰণত ৰাখি হ'ব পৰা আন জটিলতাবোৰৰ পৰা আতঁৰি থাকিব পৰা যায়।\nPickering TG, Hall JE, Appel LJ, Falkner BE, Graves J, Hill MN, Jones DW, Kurtz T, Sheps SG, Roccella EJ; Hall; Appel et al. (2005). "Recommendations for blood pressure measurement in humans and experimental animals: Part 1: blood pressure measurement in humans:astatement for professionals from the Subcommittee of Professional and Public Education of the American Heart Association Council on High Blood Pressure Research". Hypertension খণ্ড 45 (5): 142–61. doi:10.1161/01.HYP.0000150859.47929.8e. PMID 15611362. http://hyper.ahajournals.org/cgi/content/full/45/1/142। আহৰণ কৰা হৈছে: 2009-10-01.\nৱিকিমিডিয়া কমন্সত ৰক্তচাপ সম্পৰ্কীয় মিডিয়া ফাইল আছে।\n"https://as.wikipedia.org/w/index.php?title=ৰক্তচাপ&oldid=313079"ৰ পৰা অনা হৈছে\nএই পৃষ্ঠাখন ০৭ ফেব্ৰুৱাৰী, ২০২২ তাৰিখে ০৭:৫৪ বজাত অন্তিম সংশোধন কৰা হৈছিল।


Happy Birthday PM: ৭১ হাজাৰ চাকি, ১৪ কোটিৰ ৰেচন বেগ, ৫ কোটি Post Card ! প্ৰধানমন্ত্ৰীৰ জন্মদিনক লৈ ক'ত কি আয়োজন ?– News18 Assam\nHappy Birthday PM: ৭১ হাজাৰ চাকি, ১৪ কোটিৰ ৰেচন বেগ, ৫ কোটি Post Card ! প্ৰধানমন্ত্ৰীৰ জন্মদিনক লৈ ক'ত কি আয়োজন ?\n»Happy Birthday PM: ৭১ হাজাৰ চাকি, ১৪ কোটিৰ ৰেচন বেগ, ৫ কোটি Post Card ! প্ৰধানমন্ত্ৰীৰ জন্মদিনক লৈ ক'ত কি আয়োজন ?\nUpdated:September 17, 2021, 9:18 AM IST\nপ্ৰধান মন্ত্ৰী নৰেন্দ্ৰ মোডী (PM Narendra Modi Birthday) আজি শুক্ৰবাৰে ৭১ তম জন্মদিন। বিজেপিয়ে কেইবাটাও অনুষ্ঠান আয়োজন কৰিছে। গুজৰাটৰ বাৰাণসীকে ধৰি সমগ্ৰ দেশতে প্ৰধানমন্ত্ৰীৰ জন্মদিন উদযাপন কৰা হ'ব।\nLast Updated: September 17, 2021, 9:18 AM IST\nমোদীৰ জন্মদিন উপলক্ষে আজি বাৰাণসীৰ কাশীৰ ভাৰত মাতা মন্দিৰত ৭১,০০০ মাটিৰ চাকি জ্বলোৱা হ'ব। যিহেতু এইটো ৭১ তম জন্ম বাৰ্ষিকী, কোৱা হয় যে ৭১ হাজাৰ চাকি জ্বলোৱাৰ সিদ্ধান্ত। তদুপৰি, বিজেপিয়ে ১৪ কোটি ৰেচন বেগ বিতৰণ কৰিব। বেগটোত মোডীজীক ধন্যবাদ জনোৱা হ'ব (Thank You Modiji লিখা থাকিব)। তদুপৰি, প্ৰধানমন্ত্ৰীৰ ফটোসহ দেশৰ বিভিন্ন ডাকঘৰলৈ ৫ কোটি Post Card প্ৰেৰণ কৰা হ'ব। দেশৰ বিভিন্ন প্ৰান্তত ৰক্তদান শিবিৰ, ৰেচন কাৰ্ড বিতৰণ, পৰিচ্ছন্নতা কাৰ্যসূচীকে ধৰি কেইবাটাও আঁচনিৰ পৰিকল্পনা কৰা হৈছে। বিভিন্ন অনুষ্ঠান মুঠ ২০ দিন ধৰি অব্যাহত থাকিব।\nRead @ANI Story | https://t.co/IIQekZk08R#PMModiBirthday pic.twitter.com/Psdc04pVDF\nFirst published: September 17, 2021, 9:18 AM IST


‘আছু জমিয়তৰ মতে চলে, CAB কি নজনাকৈয়ে আছুৱে কৰিছে আন্দোলন’|maminul-awal-criticized-aasu-and-cab-protester– News18 Assam\n‘আছু জমিয়তৰ মতে চলে, CAB কি নজনাকৈয়ে আছুৱে কৰিছে আন্দোলন’\nUpdated:November 18, 2019, 8:04 PM IST\nৰাজ্যৰ মুছলমান কংগ্ৰেছী বিধায়কৰ গাত আছে ৰহিংগ্যাৰ তেজ ৷ বিধানসভাত বক্ৰ পথেৰে সোমাইছে বাংলাদেশী বিধায়ক\nবিজেপিৰ এগৰাকী বিতৰ্কিত নেতা, নাম মমিনূল আৱাল! এনে এটা বিষয় নাই য’ত বিজেপিৰ নেতা জনে মন্তব্য নকৰাকৈ থাকে! প্ৰায়ে বিতৰ্কিত মন্তব্য কৰি সংবাদ শিৰোণামো দখল কৰে বিজেপিৰ এই নেতাজনে। অসমীয়া খিলঞ্জীয়াৰ বাবে ভাবুকি স্বৰূপ বুলি অভিহিত কৰা নাগৰিকত্ব সংশোধনী বিধেয়কৰ বিৰুদ্ধে সদৌ অসম ছাত্ৰ সন্থাই আৰম্ভ কৰা প্ৰতিবাদক সমালোচনা কৰিছে বিজেপি নেতা মমিনূল আৱালে। আছু জমিয়তৰ মতে চলে বুলি বিস্ফোৰক অভিযোগ উত্থাপিত কৰে বিজেপি নেতাজনে। লগতে আৱালে কয় যে, নাগৰিকত্ব আইন সংশোধনী বিধেয়কত কি আছে নজনাকৈয়ে আন্দোলন কৰিছে আছুৱে। আন্দোলনৰ নামত সৰু সৰু ল’ৰা ছোৱালীক ব্যৱহাৰ কৰিছে বুলিও কয় আৱালে।\nৰহিংগ্যা মুছলমানৰ প্ৰতি দৰদ দেখুৱাই বুলি বৰপেটাৰ সাংসদ আব্দুল খালেককে ধৰি কংগ্ৰেছী বিধায়কক লক্ষ্য কৰি আক্ৰমণ কৰে মমিনুল আৱালে ৷ জনিয়াৰ বিধায়ক হৈ থকা অৱস্থাত বিধানসভা চৌহদত সংবাদ মাধ্যমত আব্দুল খালেকৰ এক মন্তব্যৰ আলম লৈ মমিনুল আৱালে ক'লে ৰহিংগ্যাৰ তেজ আছে মুছলমান কংগ্ৰেছী বিধায়কৰ গাত । লগতে বিধানসভাত বক্ৰ পথেৰে বাংলাদেশী বিধায়ক সোমাইছে বুলি অন্য এটা বিস্ফোৰণ ঘটাই নেতাজনে।\nFirst published: November 18, 2019, 5:44 PM IST


RAMAYANAR AADI KATHA ৰামায়ণৰ আদি কথা : প্ৰাচীন ভাৰতৰ মনপৰশা কাহিনী প্ৰকাশক : জে. এচ. পাব্লিকেশ্বন্‌ছ - SCIENTIA BOOK SHOP\nHome / Assamese Book Publications অসমীয়া কিতাপ প্ৰকাশন / J. S. Publications / RAMAYANAR AADI KATHA ৰামায়ণৰ আদি কথা : প্ৰাচীন ভাৰতৰ মনপৰশা কাহিনী প্ৰকাশক : জে. এচ. পাব্লিকেশ্বন্‌ছâ€¹Return to Previous Page\nProduct code: 3512 Category: J. S. Publications\nপ্ৰাচীন ভাৰতৰ মনপৰশা কাহিনী\nৰামায়ণৰ আদি কথা\nপ্ৰথম প্ৰকাশ : ছেপ্তেম্বৰ, ২০১৪\nRAMAYANAR AADI KATHA ৰামায়ণৰ আদি কথা : প্ৰাচীন ভাৰতৰ মনপৰশা কাহিনী প্ৰকাশক : জে. এচ. পাব্লিকেশ্বন্‌ছ quantity\nTag: RAMAYANAR AADI KATHA\nRAMAYANAR AADI KATHA : A life sketch of Aadikabi Valmiki, the composer of The Great\nEpic Ramayana, published by J.S Publications\nValmiki Ramayan বাল্মীকি ৰামায়ণ মত-দ্বিমত আৰু বিশ্লেষণ ড° মালিনী প্ৰকাশক : পূৰ্বাঞ্চল প্ৰকাশ\nBikramaditya – Katha বিক্ৰমাদিত্য-কথা ( বিক্ৰমাৰ্কচৰিত ) অনুবাদ : এলিজা শৰ্মা প্ৰকাশক : অসম প্ৰকাশন পৰিষদ\nKATHA BHAGAVAT কথা ভাগৱত : সম্পূৰ্ণ দ্বাদশস্কন্ধ ড° সুনীল কুমাৰ গোস্বামী প্ৰকাশক : জ্যোতি প্ৰকাশন\nKATHA-MAHABHARAT কথা-মহাভাৰত চক্ৰৱৰ্তী ৰাজাগোপালাচাৰী অনুবাদ : মহাদেৱ শৰ্মা প্ৰকাশক : অসম প্ৰকাশন পৰিষদ


Home Unlabelled বিতৰ্ক\nগান্ধী বনাম নাথুৰাম\nএক নীতিমূলক দ্বন্দবাদ\n- ভাস্কৰ জ্যোতি হাজৰিকা\nজনমানসত এজন ভুল পথিক নাথুৰাম গডচে্ । হিন্দু মৌলবাদী হিচাপে তেওঁক আখ্যা দিয়া হয় । গান্ধীৰ হত্যাৰ পিছত নাথুৰাম গডচেৰ বিষয়ে সকলো তথ্য চৰকাৰে গোপন কৰি ৰখাৰ বাবে জনগণে খুব কমকৈ তেওঁৰ সঠিক তথ্য জানিবলৈ পায় । সেই সময়ত তেওঁ লিখা চিঠি-পত্ৰ সমূহৰ লগতে ন্যায়ালয়ৰ তথ্য-পাতি সমূহ কিছুদিনৰ আগলৈকে সমাজৰ পৰা নিষিদ্ধ কৰি ৰাখিছিল ।\nতেওঁৰ লেখাসমূহ যুক্তি সংগত ভাৱে গৱেষণা কৰিলে প্ৰশ্ন হয় যে তেওঁ প্ৰকৃততে হিন্দু মৌলবাদী সঁচাই আছিলনে? ন্যায়ালয়ৰ তথ্য সমূহ ভালকৈ পঢ়িলে পোৱা যায় যে নাথুৰাম এজন অতি শান্ত প্ৰকৃতিৰ ব্যক্তি আছিল । এজন ব্যক্তি হিচাপে জীৱনত কেতিয়াও কাৰো আগত গান্ধীৰ বিষয়ে বেয়াকৈ কোৱা নাছিল, কিন্তু গান্ধীৰ নীতি আৰু সিদ্ধান্তক বিৰোধিতা কৰিছিল, যিবোৰে হিন্দু সমাজত কু-প্ৰভাৱ বিস্তাৰ কৰিছিল বুলি গডচেই অনুভৱ কৰিছিল৷\nদেশ বিভাজনৰ পিছত পাকিস্তানৰ পৰা খেদি পঠিওৱা হিন্দু ৰিফিউজিসকললৈ সেৱা আগবঢ়াই আছিল । ৰিফিউজিসকলৰ অধিক সংখ্যক হাত কটা, নাক কটা, ধৰ্ষণ হোৱা শিশু কন্যা, বস্ত্ৰহীন মহিলা । তেওঁলোকৰ দুৰ্দশা দেখি নাথুৰামৰ হৃদয় কান্দি উঠিছিল । তৎসত্বেও নাথুৰামে কোনোদিন মুছলিম সকলৰ কোনো এজনকে অপকাৰ কৰা নাছিল । এই সকলো দিশলৈ লক্ষ্য কৰিলে এনে লাগে যেন গডচেক হিন্দু মৌলবাদী বুলি আখ্যা দিয়াটো যেন এক ভুল।\nএতিয়া বিশ্লেষণ কৰা হওক গডচে্ কাণ্ডৰ আঁৰৰ কাহিনী-\nগান্ধীক কি উদ্দেশ্য আগত ৰাখি হত্যা কৰা হৈছিল তাক আমি ভালকৈ নিৰীক্ষণ কৰিলে দেখা পাওঁ যে, গডচেই জন-সমুদ্ৰৰ মাজত গান্ধীক হত্যা কৰি আত্মসমৰ্পণ কৰিছিল আৰক্ষীৰ ওচৰত । সেয়ে ক’ব পাৰি যে ব্যক্তিগত স্বাৰ্থত জাতিৰ পিতাক হত্যা কৰা নাছিল । সন্ত এজনৰ তেজেৰে দুহাত ৰাঙলী কৰি গডচেই আগতীয়াকৈ জানিছিল যে তেওঁক ফাঁচী দিয়াৰ লগতে গডচে এক কলংকিত অধ্যায় হৈ ৰ’ব । উল্লেখ্য যে গডচেৰ বিষয়ে বিস্তৃত ভবে জনাৰ আগতে আমি জানিব লাগিব গান্ধী হত্যা আঁৰৰ মূল উদ্দেশ্য বা কাৰণ ।\nসময় আছিল তেতিয়া দেশ বিভাজনৰ । সিদ্ধান্ত লৈছিল ভাৰত চৰকাৰে পাকিস্তানক দেশ হিচাপে গঢ়িবলৈ যি ৫৫ কোটি টকা বিচাৰি আবেদন কৰিছিল সেই আবেদন নাকচ কৰা হ’ব ।কিন্তু ১৯৪৮ চনৰ ১৩ জানুৱাৰীত চৰকাৰৰ সিদ্ধান্তৰ বিপৰীতে গান্ধীয়ে আমৰণ অনশনত বহাৰ ঘোষণা কৰিছিল আৰু গান্ধীৰ উক্ত ঘোষণাত চৰকাৰে নিজৰ সিদ্ধান্ত সলনি কৰি পাকিস্তানক ৫৫ কোটি টকা দিব বুলি ঘোষণা কৰিছিল । সেই কথা শুনি নাথুৰাম গডচেই সিদ্ধান্ত লৈছিল যে গান্ধীক হত্যা কৰা হ’ব । আকৰ্ষণীয় ব্যক্তিতৰে তীক্ষ্ণবুদ্ধি নাথুৰাম গডচে্ আছিল সেই সময়ৰ এখন জনপ্ৰিয় কাকত ‘অগ্ৰণী’ৰ সম্পাদক (নাৰায়ন আপ্তেৰ সৈতে যুটীয়াভাবে)। গডচেই গান্ধী হত্যাৰ সিদ্ধান্তত অটল থাকি এক ৰাতিৰ ভিতৰতে সম্পদকীয় কলম সলনি কৰি লিখিছিল- ‘গান্ধী স্তব্ধ হ’বই লাগিব । যিকোনো মূল্যৰ বিনিময়ত’ নিজৰ সিদ্ধান্তক সমৰ্থন কৰি লিখিছিল গান্ধী হত্যা প্ৰকৃততে পলম হৈছে । গান্ধী স্তব্ধ হ’ব লাগিছিল বহুদিনৰ আগতেই । নাথুৰামৰ কলম- “মই কেতিয়াও গান্ধীৰ অহিংস নীতিক অসমৰ্থন কৰা নাই । তেওঁ এজন সাধু হ’ব পাৰে কিন্তু তেওঁ কেতিয়াও ৰাজনীতিবিদ নহয় । তেওঁ অসিংহ নীতিয়ে জনসাধাৰণৰ স্বাৰ্থ তথা আত্মৰক্ষা ধাৰণাতো আঁতৰত ৰাখিছিল । অসিংহ নীতিয়ে কেবল জীৱনটো জীয়াই থকাৰ শিক্ষা দিছিল আৰু হিংসাই সদায় নিজৰ ধ্বংস মাতি আনিছিল । দেশ বিভাজনৰ সিদ্ধান্ত এক অদৰকাৰী সিদ্ধান্ত । দেশৰ জনসংখ্যাৰ কিমান শতাংশ মুছলিম সম্প্ৰদায়ৰ আছিল ? তেওঁলোকৰ বাবে এখন দেশৰ প্ৰয়োজনেই বা কি আছিল ? এইটো এটা কেৱল দাবী আছিল নেকি ? দেশৰ জনগণ তথা চৰকাৰৰ প্ৰতিবাদৰ সত্বেও জিন্নাৰ সাধাৰণ দাবীত গান্ধীয়ে জিন্নাৰ পক্ষ ল’লে আৰু ভাৰতবৰ্ষক দ্বি-খণ্ডিত কৰিলে ।\nতেওঁৰ দৃষ্টিত "দেশক খণ্ডিত কৰা এজন ব্যক্তি এখন দেশতকৈ কেতিয়াও ডাঙৰ হ’ব নোৱাৰে । গণতন্ত্ৰৰ দেশত সাধাৰণ অভিমানেৰে বিচৰা বস্তু পাৱ নোৱাৰি । কিন্তু জিন্নাই কৰি দেখুৱালে গান্ধীৰ সহায়ত ।তেওঁ মাতৃক দ্বি-খণ্ডিত কৰিলে আৰু এটি অংশ পাকিস্তানক দি দিলে । জাতিৰ পিতা মহাত্মা গান্ধীয়ে পিতৃৰ দায়িত্ব কেৱল পাকিস্তানৰ বাবেহে পালন কৰিলে । তেওঁ আমৰণ অনশনৰ সিদ্ধান্তৰে ভাৰত চৰকাৰক ব্লেকমেইল কৰিলে । আৰু তেওঁ মৃত্যুয়ে দেশৰ অৰ্থনৈতিক তথা ভৌগলিক ক্ষেত্ৰত যথেষ্ট ক্ষতি কৰিব"।\n"আজি মুছলমান সকলে দেশখনৰ এটা নিজা অংশ ল’লে । কাইলৈ হয়তো শিখ সকলে স্বাধীন পাঞ্জাৱৰ বাবে দাবী কৰিব পাৰে । ধৰ্মই এতিয়া এখন দেশ বিচাৰিলে সেই দেশৰ জনগণ বিভিন্ন গোটত ভাগ হৈ নিজ জাতি, নিজ গোষ্ঠীৰ বাবে একোখনকৈ স্বাধীন ৰাজ্য বিচাৰিব । ইয়াত এখন স্বাধীন দেশৰ অৰ্থ ক’ত থাকিল ? কিয় আমি বৃটিছ ঔপনিবেশিক শাসনৰ বিৰুদ্ধে একগোট হৈ সংগ্ৰাম কৰিছিলো ? কিয় আমি হিন্দু-মুছলিম ভাগ হৈ স্বাধীনতাৰ বাবে সংগ্ৰাম কৰা নাছিলো ? ভগত সিঙে কিয় স্বাধীন পাঞ্জাৱৰ বাবে সংগ্ৰাম কৰা নাছিল ? আৰু কিয় সুভাষ চন্দ্ৰ বসুৱে বেংগলৰ বাবে সংগ্ৰাম কৰা নাছিল ? মই ভাৰতৰ জনসাধাৰণৰ সন্মুখত মহাত্মা গান্ধীক হত্যা কৰিম । কাৰণ মই এইটো মোৰ দায়িত্ব বুলি ভাবো ।\nযদি মই এই কামটো গোপনে কৰো তেন্তে নিজ বিবেকৰ সন্মুখত এজন দাগী অপৰাধী হৈ ৰ’ম । মই চেষ্টা কৰিম তাৰ পৰা পলাই নাযাবলৈ, মই আত্মসমৰ্পণ কৰিম আৰু মোক ফাঁচী দিয়া হ’ব । এটা হত্যাকাণ্ড আৰু এটা ফাঁচী, এটা হত্যাকাণ্ডৰ বাবে দুজন হত্যাকাৰী মই কেতিয়াও নিবিচাৰো আৰু আপুনি মোৰ এই কাণ্ডত জড়িত হোৱাটো তথা আপোনাৰ সহযোগ নিবিচাৰো ।(এই কথাখিনি তেওঁ লিখিছিল তেখেতৰ সহযোগী নাৰায়ন আপ্তে আৰু বীৰ চবৰকাৰক উদ্দেশ্যি । কাৰণ তেওঁলোকেও গান্ধীৰ নীতিসমূহৰ বিৰোধিতা কৰিছিল । নাথুৰাম গডচেই গান্ধীৰ হত্যাৰ দায়িত্ব সম্পূৰ্ণ নিজাববীয়াকৈ কান্ধ পাতি লৈছিল আৰু নাৰায়ন আপ্তে আৰু বীৰ চৰকাৰৰ পৰা প্ৰতিশ্ৰুতি আদায় কৰিছিল যে তেওঁলোকে সদায় চেষ্টা কৰি যাব দেশখনক এখন শক্তিশালী ৰাষ্ট্ৰ হিচাপে গঢ়ি তোলাৰ)।" এয়া হেনো গডচেৰ ভাৱনা!\nএনে এক কঠোৰ সিদ্ধান্ত লৈ নাথুৰাম গডচেই মানসিকভাবে সাজু হৈ ভাৰতৰ ইতিহাসৰ পৃষ্ঠাত থকা আতাইতকৈ ডাঙৰ হত্যাকাণ্ডটো সংঘটিত কৰি পেলাইছিল । হত্যাৰ পিছত ন্যায়িক জিম্মাত থকোতে গডচেই নিজা স্বীকাৰোক্তিত উল্লেখ কৰিছিল এনেধৰণে, "১৯৪৮ চনৰ ৩০ জানুৱাৰীত মই পাইছিলো গৈ বিৰলা ভৱন । গান্ধীয়ে এখন খাটৰ ওপৰত বহি গাত ৰ’দ লৈ আছিল । চৰ্দাৰ বল্লভ ভাই পেটেলৰ নাতি তেখেতৰ ভৰিৰ কাষত বহি আছিল। মোৰ হাতত তেতিয়া এটা বন্দুক আছিল । সেই সময়ত মই সহজেই তেওঁক হত্যা কৰিব পাৰিলোহেঁতেন ।কিন্তু মই নিজকে বুজনি দিলো যে তেওঁৰ হত্যা তেওঁ কৰা কৰ্মৰ এক শাস্তি হ’ব লাগিব । তেওঁক হত্যা কৰা সময়ত মই সাক্ষী বিচাৰিছিলো । সেই সময়ত তাত সাক্ষী হ’ব পৰা কোনো নাছিল । তেওঁক হত্যা কৰাৰ পাছতমই তাৰ পৰা পলাই আহিব বিচৰা নাছিলো আৰু মনত কোনো অনুশোচনা জাগি উঠা নাছিল । কিয়নো মই সেই সময়ত হত্যা কৰাৰ পাছত কাৰ ওচৰত আত্মসমৰ্পণ কৰিলোহেঁতেন ! সন্ধ্যা প্ৰৰ্থনাৰ সময়ত বহু মানুহৰ সমাগম ঘটিছিল তাত । মই থিৰাং কৰিলো গান্ধীক ৩০ জানুৱাৰীৰ সেই ক্ষণতে হত্যা কৰিম ।\nগান্ধী দুজনী ছোৱালীৰ কান্ধত ভৰ দি চিৰিয়েদি অলপ আগুৱাই আহিল । মোক মাত্ৰ তিনি ছেকেণ্ডৰ প্ৰয়োজন হৈছিল । মই দুটা চিৰি ওপৰলৈ বগাই গৈ গান্ধীৰ সন্মুখত ৰ’লো । পকেটৰ পৰা ৰিভলভাৰটো উলিয়াই তেওঁ প্ৰণাম জনালো তেওঁ দেশৰ কাৰণে কৰা সেৱা তথা ত্যাগৰ বাবে ।\nকিন্তু দুজনী ছোৱালী এজনী বিপদজনকভাৱে গান্ধীৰ নিচেই কাষত আছিল । মোৰ শংকা হৈছিল গান্ধীক গুলী কৰিলে ছোৱালীজনীও আঘাতপ্ৰপ্ত হ’ব । সেয়ে মই আৰু এখোজ আগুৱাই গৈ গান্ধীক সেৱা কৰিছিলো আৰু নিচেই কাষত থকা ছোৱালীজনীক সামান্য হেচুকি আঁতৰাই দিছিলো । তৎ-মুহূততে মই গান্ধীক গুলীয়াই দিলো । সেই সময়ত গান্ধী শাৰীৰিক ভাৱে বহু দুৰ্বল আছিল আৰু মুহূৰ্ততে তেখেতৰ মুখত পৰা এটি মৃদু শব্দ ওলায় আহিল ‘আহঃ’ (তাৰ প্ৰমাণ আছে যে, গান্ধীয়ে কেতিয়াও ‘হে’ ৰাম’ বুলি কোৱা নাছিল)। গান্ধী ঢলি পৰিল আৰু এটি মহান অধ্যায়ৰ সমাপ্তি ঘটিল ।\nমই ৰিভলভাৰটো দাঙি পুলিচ পুলিচ বুলি চিঞৰিব ধৰিলো । কিন্তু ৩০ ছেকেণ্ড সময়লৈকে কোনো আগবাঢ়ি নাহিল । মই উপস্থিত থকা জনগণৰ ওপৰত দৃষ্টি নিক্ষেপ কৰি এজন আৰক্ষী বিষয়াক দেখিবলৈ পালো । মই তেখেতক ইংগিত দিলো যে মোক গ্ৰেপ্তাৰ কৰক । তেখেত আগুৱাই আহি মোৰ হাত ধৰিলে আৰু দ্বিতীয় এজনে মোৰ ৰিভলভাৰত ধৰাত মই সেইটো এৰি দিলো ।"\nএনে এটি মানসিক দ্বন্দৰে ভৰা পৰিস্থিতিৰ মাজেৰে নিজকে আগুৱাই আনি গান্ধী হত্যাৰ দৰে চৰম সিদ্ধান্ত ল’বলৈ বাধ্য হৈছিল নাথুৰাম গডচে্ । গডচেই কৈ যোৱা কথাখিনিত তেখেতৰ মনৰ ভাৱ স্পষ্ট আছিল যেন একমাত্ৰ দেশ আৰু জাতিৰ বাবেহে তেওঁ এই ঘটনাটো সংঘটিত কৰিছিল । নাথুৰাম গডচে্ ভাৰতীয় জনগণৰ বাবে এজন খলনায়ক যদিও কিছুমান যুক্তিৰে ভৰা তেওঁৰ কথাৰ মনৰ ভাৱকো আমি অনুধাৱন কৰি চোৱাতো একো দোষণীয় নহয় নিশ্চয়৷\nগান্ধী আৰু গডচেৰ কৰ্ম আৰু চিন্তাক সময়েই বিচাৰ কৰিব৷\n(সম্পাদকীয় টোকাঃ লেখক হাজৰিকাৰ মনৰ চিন্তাক হয়তো একাংশ ভাৰতীয়ৰ মনত চলি থকা এটা প্ৰৱাহ বুলি গণ্য কৰিব পাৰি৷ এই লেখা প্ৰকাশৰ দ্বাৰা গডচেৰ চিন্তাক মহান কৰা বা গান্ধীহত্যাক সমৰ্থন কৰা নহয়৷ জনপ্ৰিয় মাধ্যমত চলি থকা চিন্তা-স্ৰোতক লোকচক্ষুলৈ তুলি ধৰাহে৷ এই লেখাই অসমীয়াৰ সুখ দুখৰ ভাৱনাক প্ৰতিনিধিত্ব নকৰে৷)\nপ্ৰৱন্ধটোত ইতিহাসৰ নিৰ্মোহ বিশ্লেষণ কৰিব বিচৰা হৈছে.....\nUnknown December 12, 2014 at 12:03 PM\nভাল লাগিল ৷ যিকোনো এটা ঘটনাৰ নিৰ্মোহ বিশ্লেষণৰ দ্বাৰাহে প্ৰকৃত সত্য অনুধাৱন কৰিব পাৰি ৷


চেৰীলৰ জন্মদিন (গণিত অলিম্পিয়াডৰ এটি কঠিন অংক) - এই সময়ত ᴾᴶᴹ\n26 Nov চেৰীলৰ জন্মদিন (গণিত অলিম্পিয়াডৰ এটি কঠিন অংক)\nPosted at 19:45h in গণিত\tby\tপংকজ জ্যোতি মহন্ত0Comments\nছিংগাপুৰত ২০১৫ বৰ্ষৰ স্কুল-পৰ্যায়ৰ এটি গণিত অলিম্পিয়াডত অহা এটা প্ৰশ্ন দুটা সপ্তাহ ধৰি বিশ্বৰ ভালেকেইখন বিখ্যাত কাকতৰ বাতৰিত পৰিণত হৈছিল (নিউয়ৰ্ক টাইমছ, ৱাচিংটন পোষ্ট আদিকে ধৰি)। কাৰণ এই প্ৰশ্নটো স্কুলীয়া ছাত্ৰ-ছাত্ৰীৰ বাবে আগবঢ়োৱা অতি সহজ প্ৰশ্নই আছিল যদিও এইটো সমাধান কৰাটো অলেখ ডাঙৰ মানুহৰ বাবেও সম্ভৱ নহৈছিল! ফেইছবুকৰ জৰিয়তে প্ৰশ্নটো প্ৰথমে জনাজাত হৈ পৰিছিল। যদিও প্ৰশ্নটো গণিত অলিম্পিয়াডত আহিছিল, ই অৱশ্যে গণিতৰ সমস্যা নহয়; ই হ’ল সাধাৰণ যুক্তিৰে সমাধান কৰিব লগা এটা সমস্যা।\nএলবাৰ্ট, বাৰ্ণাড আৰু চেৰীল তিনিওৰে মাজত হঠাতে বন্ধুত্ব গঢ়ি উঠিল। এলবাৰ্ট আৰু বাৰ্ণাডে চেৰীলৰ জন্মদিনটো জানিব বিচাৰিলে। তেতিয়া চেৰীলে ১০ টা সাম্ভাব্য দিন ক’লে—\n১৫ মে’, ১৬ মে’, ১৯ মে’,\n১৭ জুন, ১৮ জুন,\n১৪ জুলাই, ১৬ জুলাই,\n১৪ আগষ্ট, ১৫ আগষ্ট, ১৭ আগষ্ট\nতালিকাখন দি চেৰীলে এলবাৰ্টক মনে মনে তেওঁৰ জন্মৰ মাহটো ক’লে, আৰু বাৰ্ণাডক মনে মনে জন্মৰ তাৰিখটো ক’লে। তাৰ পাছত এলবাৰ্ট আৰু বাৰ্ণাডে ক’লে—\nএলবাৰ্ট : মই চেৰীলৰ জন্মদিনটো নাজানো। আৰু মই জানো যে বাৰ্ণাডেও নাজানে।\nবাৰ্ণাড : প্ৰথমতে মইয়ো জনা নাছিলোঁ, কিন্তু এতিয়া জানি গ’লোঁ।\nএলবাৰ্ট : তেন্তে এতিয়া মইয়ো জানি গ’লোঁ।\nগতিকে চেৰীলৰ জন্মদিন কোনটো?\nতালিকাখনত ১৪, ১৫, ১৬, ১৭ তাৰিখকেইটা দুবাৰ দুবাৰ আছে। আৰু ১৮, ১৯ তাৰিখ দুটা কেৱল এবাৰ এবাৰ আছে। যদি চেৰীলৰ জন্ম তাৰিখ ১৮ বা ১৯ হ’লহেঁতেন লগে লগেই বাৰ্ণাডে চেৰীলৰ জন্মদিনটো গম পাই গ’লহেঁতেন। কিন্তু প্ৰথমে এলবাৰ্টে কৈছে যে “মই চেৰীলৰ জন্মদিনটো নাজানো। আৰু মই জানো যে বাৰ্ণাডেও নাজানে।” তাৰমানে, এলবাৰ্টৰ কথাষাৰৰ দ্বিতীয় বাক্যটোৰ পৰা আমি জানিলোঁ যে চেৰীলৰ জন্ম তাৰিখ ১৮ আৰু ১৯ নহয়। কিন্তু, বাৰ্ণাডে নাজানে বুলি এলবাৰ্টে কেনেকৈ জানিলে? তাৰ কাৰণ এটাই হ’ব লাগিব— চেৰীলে এলবাৰ্টক মাহটো মে’ বা জুন বুলি কোৱা নাছিল! গতিকে, চেৰীলক বাৰ্ণাডে ১৮ বা ১৯ বুলি কোৱাৰ সম্ভাৱনাই নাই বুলি এলবাৰ্টে গম পালে।\nগতিকে, এতিয়া সাম্ভাব্য মাহ হ’ল— জুলাই, আগষ্ট। আৰু সাম্ভাব্য তাৰিখ হ’ল— ১৪, ১৫, ১৬, ১৭।\nঅৰ্থাৎ, এতিয়া তালিকাখনৰ এইখিনি আমাক লাগিব—\nতাৰপাছত, বাৰ্ণাডে কৈছে— “প্ৰথমতে মইয়ো জনা নাছিলোঁ, কিন্তু এতিয়া জানি গ’লোঁ।” ওপৰৰ ব্যাখ্যাখিনি আমি যেনেকৈ বুজি পালোঁ তেনেকৈ বাৰ্ণাডেওতো বুজি পাইছে। ইফালে তেওঁকতো চেৰীলে তাৰিখটো কৈয়ে দিছে।\nএতিয়া এই পাছৰ স্তৰটোত ১৪ দুবাৰ আছে, ১৫, ১৬, ১৭ এবাৰ এবাৰ আছে। গতিকে তাৰিখটো চেৰীলে ১৪ বুলি কোৱা হ’লে বাৰ্ণাডে জন্মদিনটো জানো বুলি ডাঠি ক’ব নোৱাৰিলেহেঁতেন। গতিকে নিশ্চয় ১৫, ১৬ আৰু ১৭ ৰ মাজৰ এটা কৈছে। গতিকে বাৰ্ণাডে জন্ম দিনটো জানিলে। কিন্তু আমি এতিয়াও জনা নাই— কাৰণ, আগষ্ট মাহত দুটা তাৰিখ আছে। এতিয়া, উত্তৰটো ১৬ জুলাইয়ো হ’ব পাৰে, ১৫ বা ১৭ আগষ্টও হ’ব পাৰে।\n১৫ আগষ্ট, ১৭ আগষ্ট\nএতিয়ালৈকে আমি যিখিনি বুজিলোঁ সেইখিনি এলবাৰ্টেও বুজি পাইছে। কিন্তু, এলবাৰ্টৰ লগত অতিৰিক্ত এটা বস্তু আছে, সেইটো হ’ল— তেওঁ মাহটো জানে। ইফালে তেওঁ ডাঠি কৈছে যে— “তেন্তে এতিয়া মইয়ো জানি গ’লোঁ।”\nযদি মাহটো আগষ্ট হ’লেহেঁতেন তেন্তে এলবাৰ্টে ডাঠি ক’ব নোৱাৰিলেহেঁতেন। কাৰণ, আগষ্ট মাহৰ দুটা তাৰিখ আছে— ১৫ আৰু ১৭। যিহেতু তেওঁ জানো বুলি ডাঠি কৈছে, গতিকে মাহটো জুলাইয়ে হ’ব লাগিব, কাৰণ তাত এটা তাৰিখেই বাকী আছেগৈ।\nগতিকে উত্তৰটো হ’ল— ১৬ জুলাই।\nগণিত অলিম্পিয়াড, চেৰীলৰ জন্মদিন


বিক্ৰম , ভাস্কৰ, জিন্তু, জেবিন,জেনিফা, নীহা আৰু আয়ান--সিহঁত সকলোৱে এটা কলনিতে বাস কৰে। সিহঁত কেইটাই স্কুলৰ পৰা আহি কলনিৰ ভিতৰৰ ফিল্ডখনতে খেলা- ধূলা কৰে। আটাইয়ে লগ হৈ মাজে মাজে চাইকেল ৰেচ্ ও কৰে। সিহঁতৰ মাজত বেচ্ মিলা-প্ৰীতি আছে। যোৱাটো ব'হাগ বিহুত সিহঁত কেইটাই ঘৰে ঘৰে বিহু মাৰিবলৈ গৈছে আৰু বিহু মাৰি পোৱা টকাৰে আটায়ে লগ হৈ লগ ভাতও খাইছে। সিহঁতৰ ভিতৰত আটাইতকৈ ডাঙৰ হ'ল- বিক্ৰম, সি অষ্টম শ্ৰেণীত পঢ়ে। বিক্ৰম হ'ল সিহঁতৰ দলৰ দলপতি আৰু সকলো কামৰ গুৰি ধৰোঁতা। আনহাতে আটাইতকৈ সৰু হ'ল জিন্তু। সি তৃতীয় শ্ৰেণীত পঢ়ে। বিশ্ব পৰিৱেশ দিৱসৰ আগদিনা বিক্ৰমে ৰাতি হঠাৎ ভাস্কৰক ফোন লগালে,\n------ "হেল্ল' ভাস্কৰ, কথা এটা গম পাইছনে ? কাইলৈ ৫ জুন, বিশ্ব পৰিৱেশ দিৱস। যিহেতু ক'ৰ'ণা মহামাৰীৰ কাৰণে আমাৰ স্কুল বন্ধ আমি বাৰু কেনেকৈ বিশ্ব পৰিৱেশ দিৱস পালন কৰিম ,কিবা এটা চিন্তা কৰছোন ।"\nবিক্ৰমৰ কথা শুনি সপ্তম শ্ৰেণীত পঢ়ি থকা ভাস্কৰে ক'লে,\n------ "তুমি ঠিকেই কৈছা বিক্ৰম দা, আমি স্কুল নগ'লেওঁ যি কোনো প্ৰকাৰে বিশ্ব পৰিৱেশ দিৱস পালন কৰিবই লাগিব। মই কনফাৰেন্স কল্ কৰি আমাৰ লগৰ সকলোকে কথাটো জনাই দিওঁ ৰ'বা।"\nএইবুলি ভাস্কৰে আটাইলৈকে কনফাৰেন্স কল্ লগালে আৰু সকলোকে বিশ্ব পৰিৱেশ দিৱস পালন কৰা কথাটো ক'লে।\nঠিক তেতিয়াই জিন্তুৱে মাত লগালে,\n------ "বিশ্ব পৰিৱেশ দিৱস মানেনো কি ভাস্কৰ দা? আৰু এই দিৱস কিয় পালন কৰা হয় বাৰু?"\nজিন্তুৰ প্ৰশ্নৰ উত্তৰ দিবলৈ গৈ ভাস্কৰে ক'লে,\n------- "বিশ্ব প্ৰকৃতিৰ পৰিৱেশ সুৰক্ষাৰ কাৰণে যি দিৱস পালন কৰা হয় তাকে বিশ্ব পৰিৱেশ দিৱস বোলা হয়। এই দিৱসৰ জৰিয়তে জনসাধাৰণৰ মাজত পৰিৱেশ সুৰক্ষাৰ সজাগতা আৰু সচেতনতা বৃদ্ধি কৰা হয়। বিশ্ব পৰিৱেশ দিৱস প্ৰকৃতিৰ বাবে সময়ৰ এক মূল্যাংকন।"\nএনেতে নীহাই মাত লগালে ,\n------- "ভাস্কৰ দা, এই বিশ্ব পৰিৱেশ দিৱস কেতিয়াৰ পৰা পালন কৰা হয়?"\nভাস্কৰে উত্তৰ দিলে,\n----  "১৯৭২ চনত এই দিৱস পালন কৰাৰ সিদ্ধান্ত লোৱা হয় যদিও, ১৯৭৪ চনৰ ৫ জুন তাৰিখৰ পৰাহে প্ৰতি বছৰে এই দিৱস পালন কৰা হয়।"\nএইবাৰ বিক্ৰমে ক'লে,\n------- "বাৰু যিয়েই নহওঁক আমি কালিলৈ প্ৰত্যেকে নিজৰ নিজৰ পদূলিমুখত একোডালকৈ গছ পুলি ৰুই বিশ্ব পৰিৱেশ দিৱস পালন কৰিব লাগিব ।"\nতেনেতে চতুৰ্থ শ্ৰেণীত পঢ়ি থকা জেনিফাই মাত লগালে,\n----- "গছে আমাৰ পৰিৱেশ কেনেকৈ সুৰক্ষিত কৰি ৰাখে বিক্ৰম দা ?"\n বিক্ৰমে ক'লে,\n----- "তোমালোক সকলোৱে জানা যে আমি উশাহত অক্সিজেন লওঁ আৰু নিশাহত কাৰ্বন-ডাই-অক্সাইড্ গেছ এৰি দিওঁ। আমি নিশাহত এৰি দিয়া কাৰ্বন-ডাই -অক্সাইড্ গেছ উদ্ভিদে খাদ্যবস্তু প্ৰস্তুত কৰোঁতে সালোক-সংশ্লেষণত ব্যৱহাৰ কৰে আৰু প্ৰাণী জগতৰ শ্বসনৰ কাৰণে অক্সিজেন গেছ এৰি দিয়ে। এইদৰে উদ্ভিদে বায়ুমণ্ডলত অক্সিজেন আৰু কাৰ্বন-ডাই-অক্সাইডৰ সমতা ৰক্ষা কৰি পৰিৱেশ প্ৰদূষণমুক্ত কৰে। প্ৰাকৃতিক সম্পদৰ ভিতৰত নিঃসন্দেহে গছেই একমাত্ৰ সহায়ক যিয়ে আমাৰ পৰিৱেশ অনুকূল আৰু সুৰক্ষিত কৰি ৰাখে।"\nএইবাৰ ষষ্ঠ শ্ৰেণীত পঢ়ি থকা জেবিণে মাত দিলে,\n------- "সেয়ে আমি গছ কটাতকৈ গছ ৰোৱাতহে গুৰুত্ব দিব লাগে নহয়নে বিক্ৰম দা?"\n----- "ওঁ ওঁ তুমি ঠিক কথাই কৈছা। বাৰু যিয়েই নহওঁক আমি প্ৰত্যেকে কাইলৈ পদূলিমুখত একোডালকৈ গছ পুলি ৰুম।"\nএইবাৰ পঞ্চম শ্ৰেণীত পঢ়ি থকা আয়ানে ক'লে,\n------- "আমি বাৰু গছপুলি ৰুম, কিন্তু ইজনে সিজনক নেদেখিলে ভাল লাগিব জানো?"\n------" কিয় নেদেখিম ? আমি ভিডিঅ' কনফাৰেন্স কৰি আটায়ে লগ হ'ম আৰু প্ৰত্যেকৰে গছ পুলি ৰোৱা দৃশ্য উপভোগ কৰিম। নে কি কোৱা বিক্ৰম দা ?"\n--------" ওঁ সেয়াই হ'ব।"\nপিছদিনা খন ৰাতিপুৱাই ভিডিঅ' কনফাৰেন্স কৰি প্ৰত্যেকে নিজৰ নিজৰ পদূলি মুখত একোডালকৈ গছপুলি ৰুলে ।\nসিহঁতৰ এনেকুৱা প্ৰচেষ্টা দেখি কলনিৰ সকলোৱে বিক্ৰম আৰু ভাস্কৰৰ বুদ্ধিক বাঃ বাঃ দিলে।\nবঙৰা পাছনীয়া পাৰা মজলীয়া বিদ্যালয়\n১ম বছৰ-ষষ্ঠ সংখ্যা অন্যান্য গদ্যশিল্প


কৃষি - অসমীয়া ৱিকিপিডিয়া\nকৃষি হ'ল জীৱন ধাৰণৰ বাবে প্ৰয়োজনীয় জীৱ-জন্তু, পক্ষী, উদ্ভিদ তথা অন্যান্য জীৱ ভিত্তিক খাদ্য নাইবা পণ্যৰ উৎপাদন প্ৰণালী। ইয়াক খেতি বুলিও কোৱা হয়। কৃষি আদিম মানৱ সভ্যতাৰ বিকাশৰ এক চালিকা শক্তি। জীৱন ধাৰণৰ বাবে প্ৰয়োজনীয় বিভিন্ন বন্য জীৱ প্ৰজাতিৰ ঘৰচীয়াকৰণ আৰু খেতিয়ে সৃষ্টি কৰা খাদ্য-শস্য-পণ্যৰ ৰাহিয়ে সভ্যতাৰ বিকাশত সাৰপানী দিছিল। কৃষিৰ বিজ্ঞানসন্মত অধ্যয়ন তথা গৱেষণা বিদ্যাৰ সুঁতিটোক কৃষি বিজ্ঞান বোলা হয়।\nট্ৰেক্টৰ আৰু ট্ৰেলাৰসহ এটা কম্বাইন হাৰভেষ্টাৰৰ দ্বাৰা ঘেহু সংগ্ৰহ কৰা হৈছে\nকৃষিকাৰ্য বা কৃষি মানবজাতিৰ আদিমতম পেচা হিচাপে চিহ্নিত। মানুহৰ জীবনধাৰণৰ বাবে শষ্য উৎপাদন বা গৃহপালিত পশু ৰক্ষণাবেক্ষণৰ বাবে যথোচিত খাদ্য আৰু প্ৰয়োজনীয় কেঁচামাল উৎপাদন আৰু সৰবৰাহৰ লগতে অন্য বহু উদ্দেশ্যত প্ৰতিপালনৰ অৰ্থে কৃষিকাৰ্য কৰা হয়। কৃষি কাৰ্য কৰাজনক কৃষক বোলে।\nকৃষিকাৰ্যৰ ইতিহাস হাজাৰ হাজাৰ বছৰ পুৰণি। আধুনিক কালত কৃষিৰ উন্নয়ন আৰু উত্তৰণ বহুমুখী জলবায়ু, সংস্কৃতি আৰু উন্নত প্ৰযুক্তি ব্যৱহাৰৰ ওপৰত বহুপৰিমাণে নিৰ্ভৰশীল। সকলো ধৰণৰ কৃষিকাৰ্যত উপযুক্ত কলা-কৌশল প্ৰয়োগ আৰু ভূমিৰ উপযুক্ততা নিৰূপণপূৰ্বক ব্যৱহাৰ উপযোগী উৎপাদনৰ ওপৰত নিৰ্ভৰ কৰে। প্ৰয়োজন সাপেক্ষে উৎপাাাদন বৃদ্ধিৰ বাবে সময়ে সময়ে প্ৰয়োজনীয় জলসিঞ্চন কৰিবলগীয়া হয়।\nকৃষিজাত সামগ্ৰী বৃদ্ধিৰ বাবে আধুনিক কালত কীটনাশক, উদ্ভিদৰ পৰাগণ, সাৰ প্ৰয়োগ আৰু প্ৰযুক্তিৰ ক্ৰমবৰ্ধমান উন্নয়নৰ মাজেৰে ক্ৰমবৰ্ধমান চাহিদা পূৰণৰ প্ৰয়াস চালোৱা হৈছে। ফলত, পৰিৱেশৰ ভাৰসাম্যহীনতাসহ জীববৈচিত্ৰ্যৰ ধ্বংসাযজ্ঞ দ্ৰুত হাৰে বৃদ্ধি পাইছে আৰু মানব স্বাস্থ্যৰ ওপৰ নেতিবাচক আৰু বিৰূপ প্ৰভাব পৰিছে।\n1 উৎপাদিত কৃষি পণ্য\n2 ইন্ধন আৰু কৃষি\n3 কৃষি নীতি\nউৎপাদিত কৃষি পণ্য[সম্পাদনা কৰক]\nউৎপাদিত কৃষি পণ্যক কেইবাটাও প্ৰধান ভাগত ভাগ কৰা হৈছে। ইয়াৰ ভিতৰত খাদ্য, তন্তুজাত পদাৰ্থ, ইন্ধন আৰু কেঁচামাল সামগ্ৰী অন্যতম। একবিংশ শতাব্দীত উদ্ভিদৰ পৰা জৈৱইন্ধন, জৈৱঔষধ, জৈৱপ্লাষ্টিকজাত পণ্য উৎপাদনসহ ঔষধ শিল্পত ব্যৱহাৰ কৰা হৈছে। নিৰ্দিষ্ট খাদ্যসামগ্ৰীৰ ভিতৰত আঁহজাতীয় শষ্য, শাক−পাছলি, ফলমূল আৰু মাংস; তন্তুজাত দ্ৰব্যৰ ভিতৰত তুলা, উণ, ৰেচম আদি; কেঁচামালৰ ভিতৰত কাঠ আৰু বাঁহ অন্যতম। অন্যান্য প্ৰয়োজনীয় উদ্ভিদজাত পণ্যৰ ভিতৰত ৰেজিনে গুৰুত্বপূৰ্ণ স্থান দখল কৰে আছে। জৈৱইন্ধন হিচাপে মিথেন, ইথানল আৰু বায়োডিজেল আদি। ইয়াৰোপৰি, ফুল, পোহনীয়া প্ৰাণী, বিশেষ প্ৰজাতিৰ মাছ, চৰাই কৃষি পণ্য হিচাপে বিবেচিত। বিশ্ববেংকৰ নিৰ্দেশনা আৰু লক্ষ্যমাত্ৰা অনুসৰি খাদ্য উৎপাদন বৃদ্ধি আৰু জল ব্যবস্থাপনাৰ ওপৰত বিশ্বব্যাপী সচেতনতা বৃদ্ধিৰ লগতে বিতৰ্কৰ পৰিবেশ সৃষ্টি হৈছে।\n২০০৭ চনত বিশ্বৰ এক-তৃতীয়াংশ লোক কৃষিৰ সৈতে জড়িত আছিল। কিন্তু ইমান বিশাল কৰ্মক্ষেত্ৰতা, কৃষিজাত পণ্য উৎপাদন প্ৰভৃতি বিষয় থকা সত্ত্বেও বৈশ্বিক মুঠ উৎপাদনত ইয়াৰ অৱদান ৫%-তকৈও কম।\nইন্ধন আৰু কৃষি[সম্পাদনা কৰক]\n১৯৪০-ৰ দশক পৰা কৃষি উৎপাদন অত্যন্ত নাটকীয়ভাবে বৃদ্ধি পাইছিল। ইয়াৰ প্ৰধান কাৰণ আছিল ইন্ধন নিৰ্ভৰ যান্ত্ৰিক পৰিবহণ, সাৰ আৰু কীটনাশকৰ ব্যাপক ব্যৱহাৰ। ইয়াৰে বেছিভাগ হৈছে জীবাশ্ম বা কয়লাজাত ইন্ধন।\nকফি খেতি, ব্ৰাজিল\nকৃষি নীতি[সম্পাদনা কৰক]\nকৃষি নীতিৰ যোগেদি কৃষিজাত পণ্য উৎপাদন, বিপণন, সৰবৰাহ পদ্ধতিৰ ওপৰত কিছুমান নিয়ম নিৰ্ধাৰণ কৰা হৈছে। সচৰাচৰ কৃষিকাৰ্যৰ নীতিসমূহ প্ৰণয়নৰ সময় নিম্নোক্ত প্ৰধান বিষয়সমূহ আলোকপাত কৰা হয় -\n↑ "Human Health Issues | Pesticides | US EPA". Epa.gov. 26 November 2009. http://www.epa.gov/opp00001/health/human.htm.\n↑ Brickates Kennedy, Val (16 October 2007). "Plastics that are green in more ways than one". MarketWatch (New York). http://www.marketwatch.com/story/bioengineers-aim-to-cash-in-on-plants-that-make-green-plastics.\n↑ "Growing Plants for Pharmaceutical Production vs. for Food আৰু Feed Crops". bio.org. প্ৰকাশক Washington DC: Biotechnology Industry Organization.2October 2009. http://www.bio.org/healthcare/pmp/factsheet5.asp.\n↑ "Reengaging in Agricultural Water Management: Challenges আৰু Options". The World Bank. 30 October 2011. পৃষ্ঠাসমূহ: 4–5. http://water.worldbank.org/water/publications/reengaging-agricultural-water-management-challenges-and-options.\n↑ "Key Indicators of the Labour Market Programme". International Labour Organization.7September 2009. http://www.ilo.org/public/english/employment/strat/kilm/index.htm.\nAlvarez, Robert A. (2007). "The March of Empire: Mangos, Avocados, আৰু the Politics of Transfer". Gastronomica, Vol. 7, No. 3, 28–33. Retrieved on 12 November 2008.\nBolens, L. (1997). "Agriculture" in Selin, Helaine (ed.), Encyclopedia of the history of Science, technology, আৰু Medicine in Non Western Cultures. Kluwer Academic Publishers, Dordrecht/Boston/London, pp. 20–22.\nCollinson, M. (ed.) A History of Farming Systems Research. CABI Publishing, 2000. আই.এচ.বি.এন. 978-0-85199-405-5\nCrosby, Alfred W.: The Columbian Exchange: Biological আৰু Cultural Consequences of 1492. Praeger Publishers, 2003 (30th Anniversary Edition). আই.এচ.বি.এন. 978-0-275-98073-3\nMazoyer, Marcel; Roudart, Laurence (2006). A history of world agriculture : from the Neolithic Age to the current crisis. Monthly Review Press, New York. আই.এচ.বি.এন. 978-1-58367-121-4\nSaltini A. Storia delle scienze agrarie,4vols, Bologna 1984–89, আই.এচ.বি.এন. 978-88-206-2412-5, আই.এচ.বি.এন. 978-88-206-2413-2, আই.এচ.বি.এন. 978-88-206-2414-9, আই.এচ.বি.এন. 978-88-206-2414-9\nWatson, A.M. (1974). "The Arab agricultural revolution আৰু its diffusion", in The Journal of Economic History, 34.\nWells, Spencer (2003). The Journey of Man: A Genetic Odyssey. Princeton University Press. আই.এচ.বি.এন. 978-0-691-11532-0\nৱিকিভাৰ্চিটিত Agriculture at\nবিষয় সংক্ৰান্তিয় শিক্ষন সামগ্ৰী আছে।\nAgriculture আৰু Rural development from the World Bank\nGender in agriculture আৰু rural development (FAO)\nNIOSH Agriculture Page – safety laws, tips, আৰু guidelines\nU.S. House Committee on Agriculture – Glossary of agricultural terms, programs আৰু laws\nUKAgriculture.com – Advance the education of the public in all aspects of agriculture, the countryside আৰু the rural economy\nFarmer Power: The Continuing Confrontation between Subsistence Farmers আৰু Development Bureaucrats by Tony Waters at Ethnography.com \n"https://as.wikipedia.org/w/index.php?title=কৃষি&oldid=279836"ৰ পৰা অনা হৈছে\nএই পৃষ্ঠাখন ৩১ মে’, ২০২১ তাৰিখে ১৪:১৩ বজাত অন্তিম সংশোধন কৰা হৈছিল।